Журналист—һәр яҡлап талант эйәһе\n20 Сентябрь 2018, 07:39\nМиләүшә Ҡаһарманова журналистика өлкәһендә йәш иҫәпләнһә лә исеме гәзит-журнал уҡыусыларына яҡшы таныш. Журналистың көнүҙәк темаларға яҙылған мәҡәләләрен, һүрәтләмәләрен, ғибрәтле лә фәһемле лә яҙмыштарҙы сағылдырған очерктарын район, республика баҫмаларында даими уҡып барырға мөмкин. Миләүшәнең һөнәри йөҙөн ҡылыҡһырлағанда шуны әйтер инем: ҡәләм осонан төшкән һәр нимәһе, күләмлеме ул, әллә бәләкәй генә яңылыҡмы—әллә ҡайҙан «Мин Миләүшәнеке!» тип ҡысҡырып тора. Яҙғандары уҡымлы, мауыҡтырғыс, фәлсәфәүи, һәр саҡ көн ҡаҙағына һуға, бер уҡый башлаһаң айырылырмын тимә, һәм иң мөһиме, хәтерҙә ҡала, уйландыра, хисләндерә, хатта әйтер инем, аҡылландыра ла.\nЯңыраҡ уны Башҡортостан яҙыусылар Берлегенә ҡабул иттеләр, шағирә һәм прозаик булараҡ. Ул быға саҡлы ла лирик шиғырҙары, уҡымлы хикәйәләре менән әҙәбиәт һөйөүселәргә яҡшы таныш ине. Тос, сифатлы, халыҡсан телле яҙыусыны ла әҙәбиәт һөйөүселәр үҙ итеп ҡаршы алды. Үҙ тиеүем, ул һис ҡасан ялҡытмай, бер әйткәнен ҡабатлап йонсотмаусы ижадсы.\nҺәм һуңғыһы—Миләүшә шәп сценарист. Уның яҙған бихисап сценарийҙары сәхнә түрен биҙәй, бай йөкмәткеле булыуы менән һоҡландыра.\nБына ошо, Мостай ағай әйтмешләй, «үҙе урған, үҙе һуҡҡан комбайн», йәғни Миләүшә Ҡаһарманова менән ойошторолған ҡыҙыҡлы әңгәмәне тәҡдим итәбеҙ.\n—Һәр бер журналист әҙәби әҫәр яҙып ҡарай һәм яҙыусыларҙың күптәре журналистар. Был ике хеҙмәттең ниндәй уртаҡлыҡтары бар йәки быларҙың икеһе лә һәр бер журналисҡа йәки яҙыусыға мөмкин булған эшме, нисек уйлайһың?\n—Журналистика менән әҙәбиәт икеһе ике донъя, минеңсә, һәм һәр бер журналист яҙыусы була алмай. Әлбиттә, әҫәр ижад итеү хилаф түгел, һәр кем көсөн һынап ҡарарға хоҡуҡлы, әммә был һәләткә мәҡәлә яҙыу йәки тәжрибә туплау аша килеп булмай. Килергә лә була ул, улай иткәндәр күп тә. Тик бындай әҫәрҙәр яһалма һәм публицистик стилгә ҡоролған булып сыға.\nЯҙыусыларҙың да барыһы ла журналист була алмай. Быны уның яҙмаларынан уҡ күрергә, аңғарырға була. Хатта тәүге һорауынан уҡ алдыңдағы әңгәмәсеңдең ысын журналистмы-түгелме икәнлеген төшөнөү мөмкин. Журналистикаға юғары белем генә өйрәтмәй, был һөнәргә лә эске талаптар, холоҡ һыҙаттары, аң кимәле кәрәк. Тап ошо сифаттар бер журналисты икенсеһенән айыра ла инде.\nӘҙәби әҫәр стиле менән публицистика стиле бер түгел һәм был айырмалыҡты аңлай, тота белеү зарур. Әҫәргә тартым мәҡәлә матбуғатты, мәҡәлә сиктәрендәге әҫәр китапты биҙәмәйәсәк. Әммә был нескәлектәрҙе үҙҙәре тоймаған авторҙарға ошо төшөнсәләрҙе аңлатыу ауыр йәки бөтөнләй мөмкин түгел.\n—Журналисты уҡымлы иткән иң беренсе һыҙаттар ниндәй булырға мөмкин?\n—Төрлө яҡлап үҫешкән шәхес журналистика йәки башҡа өлкәләрҙә лә ҡыҙыҡлы була алалыр. Көнкүреш табағында ғына ҡайнаған, тар даирәле, китап уҡымаған, тарихты белмәгән, психология, философия нигеҙҙәрен аңламаған журналист уҡыусыһын нимә менән йәлеп итә алһын? Әңгәмәсеһенә һорау бирерҙән алда, хәбәрсе яуапты үҙе белергә тейеш. Ул әңгәмәсене шул теманы асыуға, фекерләүгә, уйланыуға, фаразлауға йүнәлтә алырға бурыслы. Йәғни, һөйләшеүҙә алып барыусы ролен үтәргә. Күп осраҡта мәҡәләләрҙә аныҡ һорау һәм аныҡ яуап ҡына, ә журналист фекере, аналитика, һығымта тигән нәмәләр юҡ. Был хәбәрсенең үҙ һөнәренең маҡсатын һәм бурыстарын аңлап етмәүенән киләлер.\n—Һине күп кенә ҡәләмдәштәр ҙә, уҡыусы ла хикәйәсе тип билдәләй. Ысынлап та хикәйәләрең оҫта сыға. М.Ҡашғари исемендәге төрки телле яҙыусылар араһындағы бәйгелә икенсе урынды яулауың да быға дәлил булып тора. Нисек үҙеңә был жанр, оҡшаймы, еңел яҙыламы?\n—Был әлегә ҡулымдан килгән һәм минең өсөн иң аңлайышлы булған жанр. Прозаға ла мин тап хикәйәләр аша килдем. Әҫәрҙе ҡапыл, үтә хисләнеп ултырып яҙғанлыҡтан, моғайын был ярһыулыҡ шул хикәйә оҙонлоғона ғына етәлер, тип уйлайым. Сөнки уны нисек башлаған булһам, шул ҡыҙыулыҡта ике-өс сәғәттә тамамлап, йомғаҡлап һалам. Хатта ҡабатлап редакторлай ҙа, уҡый ҙа алмайым. Был тәртипкә әле өйрәнәһе бар.\nПовестар ауырыраҡ бирелә. Әммә уларҙың системаһын да үҙләштереү өҫтөндәмен. Әле булған повестарымдың төҙөлөшөндәге хаталарҙы, эшләп еткерелмәгән урындарҙы уҡый-уҡый аңғара барам.\nХикәйә жанрында лирика кәрәк. Шиғри тел бәләкәй әҫәрҙе һутлы, татлы итә, минеңсә. Шиғыр яҙыуымды ла ошо юҫыҡта булышлыҡ итеүгә үҫтерәм. Маҡсат шағирә булып китеүҙә түгел, ә телде шымартыуҙа, йомшартыуҙа, хислерәк, һығылмалыраҡ итеүҙә.\n—Матбуғат баҫмаларының, китаптарҙың, ғөмүмән ҡағыҙ яҙмаларҙың көндәре һынаулы тигәнгә нисек ҡарайһың?\n—Мин икенсерәк ҡарашта. Ҡағыҙҙан уҡылғандың кешегә ниндәй йоғонто яһағанын беҙ үҙебеҙ ҙә беләбеҙ, уны ентекле итеп психологтар ҙа аңлата, фәнни рәүештә лә дәлилләйҙәр. Миҫал өсөн генә алғанда ла, ни өсөн бөгөн рекламаны ҡағыҙҙарҙа тараталар? Әллә ниндәй баҫмалар менән почта йәшниктәре тулып китә, урамда, сауҙа үҙәктәрендә мөйөш һайын листовкалар һуҙып торалар. Кәрәкле мәғлүмәтен кеше интернеттан да ҡарай ала бит? Юҡ, ҡағыҙҙа таратыу мотлаҡ. Сөнки ул кешегә күпкә көслөрәк тәьҫир итә. Беҙ был хаҡта уйланмайбыҙ ҙа кеүек, ә барыбер мәғлүмәтте ҡабул итәбеҙ. Тимәк, беҙҙең аң ҡағыҙҙа яҙылғанға мохтаж.\nБөгөн баҫмалар яҙмышы ауыр ваҡыттар кисерһә лә, ул юғалмаясаҡ. Кеше ерҙә йәшәгән дәүерҙә китап та, гәзит тә, журналдар ҙа үҙ функцияһын үтәүҙән туҡталмаясаҡ. Ә инде уларҙың ниндәйҙәрен йәшәтергә һәм ниндәйҙәрен юйып ташларға икәнде заман һәм уҡыусы үҙе хәл итер.\n—Журналистиканың нимәһе йәлеп итә һине? Һәм ниндәй сифаттарға эйә булырға тейеш ысын журналист?\n—Ысынында был хеҙмәттең миңә бөтә нәмәһе лә үҙ. Бына, яратҡан кешене ни өсөн яратҡаныңды белмәйһең һәм хатта ул хаҡта уйламайһың да бит, мин дә лә шулай. Уҡытыусы һөнәрен үҙләштереп, хеҙмәт юлымды уҡытыусы булып башлаһам да, мәктәп тормошона ылыға алманым. Студент саҡтарҙа уҡ редакцияларҙа эшләп йөрөгәс, күңел шунда тартып тик торҙо. Ярай әле был хәлемде ваҡытында аңлап ҡалдым һәм йүнәлешемде үҙгәртеп өлгөрҙөм. Ошоға тиклем үкенгәнем булманы әле, Аллаға шөкөр. Һөнәрҙе һайлай белеү, яратҡан эшеңде таба алыу—ул йәр һайлауға тиң төшөнсәлер. Юғиһә, йән тартмаған урынға көн һайын йөрөп ҡара һин! Ә бит ундайҙар ҙа аҙ түгел. Был тәңгәлдә мин бәхетлемендер, тип уйлайым. Яратам эшемде. Ниндәйҙер мәҡәлә яҙыр йәки кемдер менән һөйләшер алдынан мәғлүмәт туплап, фекер төйнәп алыуҙан уҡ бер ләззәт тоя башлайым. Яҙасаҡ темама тәрәнерәк сумырға, аңларға, һөйләшәсәк кешемә ҡыҙыҡлы әңгәмәсе булырға тырышам. Журналист бит ул һорау алыусы ғына түгел, ә тыңлай белеү һәләтенә лә, психолог нескәлектәренә лә эйә булырға тейешле. Йыуата ла, әүрәтә лә, ҡыҙыҡтыра ла, ҡанатландыра ла алһын ул. Ниндәйҙер кимәлдә хатта әңгәмәсеһен аҡылына, белем даирәһенә, һөйләүенә, интеллектына ғашиҡ итә, арбай алһын. Бының өсөн үҙ өҫтөңдә көн дә эшләү бурыс. Мәҫәлән, әңгәмәсең алдында ниндәй кейемдә ултырыуың да мөһим. Журналист ҡырылған джинсала һәм һуҙылған свитерҙа ла була ала, тип уйлағандар яңылыша. Журналистың ҡупшы кейемдә, ҡараулы ҡиәфәттә булып, үҙен интеллигентлы тота белеүе уның да, ул эшләгән баҫманың да дәрәжәһен тота. Был беренсе һынау булһа, икенсе һынау инде уның һорауҙарҙы дөрөҫ бирә белеүе. Һорауҙар—улар әңгәмәсегә журналистың аҡыл кимәлен күрһәтеүсе сигналдар. Бирелгән һорауҙарға ҡарап әңгәмәсе лә был журналистҡа асылырғамы-юҡмы икәнлекте хәл итә. Ҡыҫҡаса итеп һүрәтләгәндә—ошолар. Һәм миңә кеше менән аралашыуҙағы бөтөн ошо нескәлектәр, уларҙы тойоу һәм кисереү оҡшай. Яуап биргәндә, аралашҡанда әңгәмәсемдең күҙ ҡарашын да, ниндәй урындарҙа пауза алыуын, ҡул хәрәкәттәрен, мимикаларын күҙәтеүсәнмен. Былар ҙа уның хаҡында күп нәмә һөйләй ала. Унан инде материал яҙғанда һин бөтөн шул күҙәтеүҙәреңдән бер образ булдыраһың. Был үҙенә күрә шундай эмоциональ-ижади, фәнни-тикшеренеү, психо-педагогик хеҙмәт ул.\n—Үҙеңә журналистика яҡыныраҡмы әллә яҙыусылыҡмы?\n— Икеһе лә яҡын. Был ике шөғөл дә минең донъямды тулыраҡ, камилыраҡ итә. Журналист күҙәтеүҙәрем, тәжрибәм булмаһа, әҫәрҙәремдәге сюжеттар төрлөлөгө лә наҡыҫыраҡ булыр ине, тип уйлайым. Шул уҡ ваҡытта яҙыу һәләтем булмаһа, «шунда шул үтте, бында был үтте» тигән сиктәрҙәге мәғлүмәт биреүсе генә булып ҡалыр инем.\n—«Киске Өфө»ләге диалогтарың уҡыусыны йәлеп итә. Күберәк ниндәй темаларҙы яҡтыртаһың? Fөмүмән, журналист ниндәй темаға ла яҙа алырға бурыслымы?\n—Теләһә ниндәй теманы ла ҡыҙыҡлы итеп бирергә була. Бер үк темаға төрлө күҙлектән ҡарарға, төрлө юҫыҡта баһаларға, фәлсәфәүи мәғәнәләргә һалырға мөмкин. Был беҙҙең фантазиянан тора. Ә атап әйткәндә, тарихи темаларҙы яратам. Эҙләнеүгә, тикшеренеүгә ҡоролған темалар йәлеп итә. Архивтарҙа эшләгән, ниндәйҙер яңылыҡтар асҡан, үҙҙәренең фекере булған тарихсыларҙы эҙләп кенә йөрөйөм. Үкенескә ҡаршы, улар бик аҙ. Унан ҡала психология өлкәһе иғтибарымды йәлеп итә. Кешенең башҡарған эшен дә, ҡылған ҡы-лығын да, әйткән һүҙен дә аңлау өсөн уның психологик торошон өйрәнергә кәрәк, тип иҫәпләйем мин. Был бик ҙур белем ул.\nТағы ла аҡыллы, белемле кешеләр менән диалогтар ҡороу оҡшай. Уларҙың эшен һынап сығыу йәки мәҙхиә яҙыу түгел, ә төрлө донъяуи һәм рухи төшөнсәләргә ҡарата уйҙарын сисеү, уларҙы уҡыусыға аңлайышлы итеп еткереү.\nТәрбиәүи роль уйнауға, милли рухты үҫтереүгә, әхлаҡи ҡиммәттәрҙе нығытыуға ҡоролған темаларҙы яҡтыртыу иһә ҡыҙыҡлы һәм ҡыҙыҡһыҙ баһаһында ла түгел, уларҙы яҙыуҙы журналистик бурысым, тип һанайым.\nӘ инде һорауға әйләнеп ҡайтҡанда, журналист ниндәй теманы ла яҙа алырға бурыслы. Шуның өсөн ул һәр ваҡыт уҡыу, өйрәнеү, күҙәтеү өҫтөндә булырға, шәхси үҫешен туҡтатмаҫҡа тейеш. Ә инде журналисҡа ниндәйҙер теманы яҙырға бурыс йөкмәткән мөхәррир хеҙмәткәренең мөмкинлектәрен һәм һәләтен самалай белергә тейештер. Эйе, уға ҡушырға ла мөмкин. Әммә ул был теманы аса аламы-юҡмы—уныһы икенсе мәсьәлә.


Президент Асҡын районына юлланды // Сәйәсәт | новости башинформ.рф\nПрезидент Асҡын районына юлланды\n17:30, 29 сентября 2009 Сәйәсәт\nБөгөн Башҡортостан Президенты Мортаза Рәхимов эш сәфәре менән Асҡын районына юлланды. Республика башлығы төньяҡ төбәктең социаль-иҡтисади хәле менән танышасаҡ, социаль һәм иҡтисади тәғәйенләнештәге ҡайһы бер объекттарҙы ҡараясаҡ.\nАтап әйткәндә, "Танып-Агро" агросәнәғәт комплексының әле яңыртыу эштәре алып барылған малсылыҡ комплексына, Асҡын ауылындағы реконструкцияланған май заводына барырға планлаштыра. Бынан тыш, Мортаза Рәхимов "Танып" санаторийында буласаҡ, бында сәләмәтләндереү үҙәгенә килеү юлын асыуҙа ҡатнашасаҡ.\nРеспублика Президенты сәфәрендә БР төҙөлөш, архитектура һәм транспорт министры Рауил Ибәтуллин ҡатнаша.


Бангладешҡа сәйәхәт » Башкортостан кызы | Башҡортостан ҡыҙы\nБангладеш – Һиндостандың көнсығыш яғында урынлашҡан ил. Ҙурлығы буйынса тап беҙҙең Башҡортостан кеүек. Шул илдә 142 миллион кеше йәшәй!\nХәләл ефетем Зилә бәләкәй саҡтан Һиндостанға барырға хыялланған икән. Ләкин Һинд иленә бер ҙә юлыбыҙ төшмәне: тәүҙә уның төньяғындағы Непалға, аҙаҡ көньяғындағы Цейлонға, ә хәҙер Һиндостандың көнсығышында ятҡан Бангладешҡа барып сыҡтыҡ. Үҙем эшләгән фирма мине Бангладештың баш ҡалаһы Даккаға бер айлыҡ командировкаға ебәргәс, матурымды яңғыҙ ҡалдырмайынса, алып барырға булдым. «Бангладеш бит элек Һиндостандың бер өлөшө булған, миңә лә ҡыҙыҡ!» – тип Зилә үҙе лә шатланып риза булды.\nҠаршы алған фирма беҙҙең өсөн фатир әҙерләп торған, шулай уҡ ашнаҡсы, машина һәм водитель бирҙе. Иртәнсәк беҙгә бенгал ашамлыҡтарын тәҡдим иттеләр. Нан роти (йоҡа көлсә), сыр, алу бажи (ҡурылған бәрәңге) һәм берәр табаҡ туралған папайя менән ананас. Ашап алғас, «машина килде», тип хәбәр иттеләр. Фатирҙан лифт менән беренсе ҡатҡа төшкәйнек, тап машина алдына килеп сыҡтыҡ.\nЙыйылыш һәм презентациялар кискә тиклем дауам итте. Улар араһында бер нисә тапҡыр төрлө ҡабымлыҡтар килтерҙеләр: самуса (яҫы борсаҡ, бәрәңге һәм төрлө тәмләткестәр ҡушылған бәлеш), гәрсис ҡушылған ананас. Беҙҙең өсөн махсус «рус турамаһы» әҙерләгәндәр, эсендә – ананас, алма һәм майонез!\nКис төшкәс, ҡайтырға сыҡтыҡ. Юл буйында бер нисә туй машинаһын сәскәләр менән биҙәйҙәр ине. Ләкин беҙҙәге һымаҡ таҫма, шар ҡуймағандар, сәскәләрҙе бауҙарға теҙеп, машинаны тотошлай гөлләмә менән ҡаплағандар! Мин дә сәскә магазинына һуғылдым. Бер букет орхидея һайлап алғас, хаҡын һораным. «Ун орхидея етмеш така», – тип яуапланы һатыусы. Иҫәпләп ҡараһам, гөлләмәнең хаҡы бер доллар ғына икән! Зиләгә көн һайын төрлө сәскәләр бүләк итергә булдым! Сәскә хаҡтарын, әлбиттә, әйтмәнем. Беҙҙең ашнаҡсы Дипок көн дә иртән: «Кискә нимә бешерәйем?» – тип һорай, унан баҙарға барып йәшелсә-емеш алып килә. Бангладешта йәшелсә һәм емештәр көндәлек кенә алына. Дипок элек Швеция илселегендә эшләгән. Иҫ киткес тәмле итеп бенгал һәм ҡытай аштарын бешерә.\nБеҙҙең өсөн ризыҡтарға борос ҡушмай, ә үҙенә тип әҙерләгәненә услап чили боросо һала. Мин ҡалаҡ осо менән генә ашап ҡарағайным – күҙемдән ялҡын атылып сыҡҡандай булды! Телем көнө буйы янып йөрөнө. Бенгалдар өсөн борос – аштың йәме лә, тәме лә. Бер таныш егет өләсәһе бешергән өйрәкте маҡтап: «Боросо шул тиклем әсе, ашап бөткәнсе күҙҙәремдән йәштәр ағып, тиргә батып бөтәм!» – тип һөйләгәйне. «Ни өсөн ул тиклем күп борос ҡуша?» тигән һорауыма «Тәмле бит!» тип яуапланы...\nЙома – был мосолман илендә рәсми ял көнө. Ҡала буйлап йөрөргә сыҡтыҡ. Ғинуар айының уртаһы – Дакка өсөн иң һыуыҡ мәл. Кешеләр йылы кофта һәм башлыҡ кейгән, ә үҙҙәре ялан аяҡ! Беҙ ҡыҫҡа еңле күлдәк кейеп йөрөгәнгәлер, барыһы ла беҙгә аптырап ҡарай. Улар өсөн көн һыуыҡ тойолһа ла, беҙҙең өсөн +28 дәрәжә йылы бит! Урамда беҙ белгән машина-таксиҙар күренмәй, барыһы ла рикша (вело-такси) менән йөрөй. Ҡайһылары бер рикшаға дүртәүләп ултырып китә. Яҡын-тирәгә барырға 5–10 һум һорайҙар. Беҙҙең юл йыраҡ булғас, өҫтө көплө «сиэнжи» тигән мотороллерға ултырырға булдыҡ. «Зоопаркка тиклем күпме алаһың?» – тип инглизсә һораныҡ, ул «биш» тип яуап бирҙе. Башҡортса әйтмәгәндер, моғайын, тип, ҡағыҙға яҙып бирергә ҡуштыҡ. «20» тип яҙҙы. Бенгал телендә егерме – «биш» була икән! Шулай итеп аңлашып, сиэнжиға менеп ултырҙыҡ та ҡала буйлап киттек.\nДакка юлдарында машиналар, мотоциклдар ифрат күп, шуға әкрен генә барабыҙ, тирә-яҡты, кешеләрҙе күҙәтәбеҙ. Дакка ҡыҙҙары, ғөмүмән, барыһы ла бик матур, сағыу төҫтәрҙә кейенә. Күлдәктәренең ситтәре ҡул менән сигелгән. Ир-егеттәр ҙә семәрле, зауыҡлы кейенә.\nБангладеш халҡының күпселек өлөшө ярлы булһа ла, йөҙҙәренән йылмайыу китмәй. Рикшалар үҙҙәренә бер көн ашарлыҡ аҡса эшләп ала ла шуның менән ҡәнәғәт була. «Аҡса эшләп бай булайым, балаларымды уҡытайым!» тип ҡайғырмайҙар, барына риза булып бәхетле йәшәйҙәр... Үҙҙәре бала-саға кеүек бар нәмәгә ҡыҙығып бара. Зилә фото төшөрә башлаһа, бенгалдар уны уратып ҡарап тора. Мин Зиләгә «тик кенә тор!» тием дә, тиҙ генә үҙҙәрен фотоға төшөрәм!\nШулай тирә-яҡты күҙәтеп, зоопаркка барып еттек. Зоопарктың биләмәһе бик ҙур – кискә тиклем йөрөп тә тулыһынса күрә алманыҡ. Һуҡмаҡ буйҙарында кешеләр павлин ҡауырһындары һатып тора. Ағас төбөндә бер ғаилә үләнгә одеялдар түшәп, пикник ойошторған.\nАғастар араһынан фил торған яҡҡа барып сыҡтыҡ. Кешеләр филгә менергә сиратҡа баҫҡан. Бер билет хаҡы – ике така (бер һум самаһы). Алты кешене бер филгә мендереп, түңәрәк буйлап йөрөтәләр. Беҙ Зилә менән бенгалдарға ҡарағанда эрерәк кәүҙәле булғас, алты билет алып, икебеҙ генә ултырып йөрөп килдек.\nЗоопарктан һуң Буриганга йылғаһы буйына төшөп, кәмәлә йөҙҙөк. Ҡаршыбыҙға төрлө кәмәләр осрай, кешеләр йылға аша күп йөрөй икән. Барыһы ла беҙгә йылмайып ҡул болғай. Бер кәмәлә аҡ тәнле туристар осраны, хатта улар ҙа ғәҙәт буйынса йылмайып ҡул болғаны… Шул ваҡыт беҙ бер аҙна буйы беренсе тапҡыр турист күреүебеҙҙе аңлап ҡалдыҡ. Даккала беҙҙән башҡа турист юҡ шикелле!\nУрам буйлап һатыусылар йомро батмуста тере тауыҡтарҙы теҙеп һатып йөрөй. Бенгал халҡы ваҡ ауыл тауыҡтарын ныҡ ярата, магазин тауыҡтарының ите йомшаҡ булһа ла, ауылдыҡы тәмлерәк, тиҙәр. Бер урамда яңы өй төҙөйҙәр. Ситтәрәк ҡатын кеше кирбес ватып ултыра. Бангладешта таш бик һирәк булғас, кирбесте онтап, ҡырсынташ урынына иҙмәгә ҡушалар икән. «Вестин»да аҡ икмәктән эшләнгән тәмле бутербродтар ашаныҡ. Аҡ икмәкте һағыныуыбыҙҙы шунда ғына аңланыҡ.\nТамаҡ ялғап алғас, Бонани күперенә барып сыҡтыҡ. Йылғаның бер яғында яңы бейек йорттар һәм бизнес-үҙәктәр төҙөлгән, ә икенсе яғында ярлылар бамбук һәм фанеранан үҙҙәренә ҡыуыштар эшләгән. Йылға аша кәмәләр бер туҡтауһыҙ үтеп тора: кешеләр ярлы райондан бай районға эшкә ашыға...\nИкенсе ялда мәшһүр Рангамати күленә барҙыҡ. Күл буйындағы тауҙа, ағастар араһында, йәшерен бер ауыл урынлашҡан. Кис төшмәҫ борон ауылды ҡарап сығырға булдыҡ. Өйҙәр текә яр буйлап теҙелгән, ҡураларында тауыҡтар һәм кәзәләр йөрөй. Бейек ағастарҙа үҙе ҡарбуз ҙурлығында, ләкин тышы эре сығынты ҡаплы джекфрут емештәре үҫә. Джекфрут – Бангладештың милли емеше.\nАуылды урап сығып, ҡунаҡханаға табан киттек. Шунда ҡаршыбыҙға бер отряд һалдат йүгереп килеп баҫты. Капитан беҙҙең менән ихтирамлы иҫәнләште лә: «Ул яҡҡа йөрөмәгеҙ! Ярамай!» – тип аңлатты. Беҙ бенгал телен яҡшы белмәйбеҙ, ул инглиз телен белмәй. «Ниңә ярамай?» – тип һорап ҡарайбыҙ, уныһын әллә аңламай, әллә аңлата алмай. «Унда насар кешеләр, бармағыҙ!» – тип кенә әйтә алды. Һалдаттар беҙҙе ҡунаҡханаға тиклем оҙатып ҡуйҙы. Ҡунаҡхана мөдире ҡаршыбыҙға сығып, ул тирәлә террористар йәшенгәнен, кешеләрҙе урлап, аҡса һорауҙарын һөйләне. Һалдаттар беҙҙең яңғыҙ йөрөгәнде ишеткәс, шуға йүгереп килеп еткәндер, моғайын...\nТаң атыу менән катерҙа йөрөргә теләп, күл буйына киттек. Килеүебеҙгә ике һалдат мылтыҡтарын тотоп беҙҙе көтөп тора ине. «Капитан һаҡларға ебәрҙе. Кискә тиклем һеҙҙең менән йөрөйбөҙ», – тип, беҙҙең арттан катерға менеп тә ултырҙылар. Иртәнге һалҡынлыҡта күлде урап сыҡтыҡ. Төшкә табан эҫетте, термометр 42 дәрәжә күрһәтә. Һауа ныҡ дымлы булғас, үҙебеҙҙе мунсала һымаҡ тоябыҙ! Шунда бер шарлауыҡ янына барып сыҡтыҡ. Шарлауыҡ яны һалҡын, тропик ағастарҙың күләгәһе йәннәт кеүек тойолдо беҙгә… Фото төшкәс, ҡунаҡханаға кире килдек. Беҙгә Даккаға ҡайтырға ваҡыт еткән ине.\nШулай итеп, бер ай үтеп китте. Бангладешта Европа кешеһенә йәшәүе, әлбиттә, ҡыйыныраҡ. Ләкин беҙҙең өсөн бөтә нәмә яңы һәм ҡыҙыҡ булғас, тик күңелле хәлдәр генә иҫтәлеккә ҡалды. Даккала бер ай буйы көн дә иртәнсәк берешәр кило ананас һәм банан ашаныҡ. Чили боросло ашамлыҡтарға ла өйрәндек. Ҡәҙерле Зиләмә көн һайын бер ҡосаҡ тропик сәскәләр һәм орхидеялар бүләк иттем! Манго, джекфрут һәм төрлө емеш-еләктәрҙе беренсе тапҡыр тәмләп ҡараныҡ. Беҙҙең өсөн һөйләп бөтөрә алмаҫлыҡ хәтәр тропик мажаралар бүләк итте был ил. Бөгөнгө көн менән бәхетле булып, донъяға йылмайып бағып йәшәгән Бангладеш кешеләренә ҡарап һоҡландыҡ.


Арзаныраҡ хаҡҡа яҙылып ҡалырға ашыҡ!\n6 Июль 2018, 17:18\n2018 йылдың икенсе ярты йыллығына “Мораҙым” һәм “Кугарчинские вести” гәзиттәренә яҙылыу кампанияһы 14 июлгә тиклем оҙайтылды.\n2018 йылдың икенсе ярты йыллығына “Мораҙым” һәм “Кугарчинские вести” гәзиттәренә яҙылыу кампанияһы 14 июлгә тиклем оҙайтылды. Июлдең 1-нән 10-на тиклем иғлан ителгән декада ваҡытында “районка”ларға яҙылыу хаҡы - 802 һум 86 тин, ташламаға эйә булыусылар өсөн - 730 һум 62 тин.\nКорпоратив яҙылыусылар өсөн дә ташлама бар, уларҙы\nМораҡ ауылы, Ленин урамы, 49 адресы буйынса көтөп ҡалабыҙ.


Экология министрлығының күсмә лабораторияһы баш ҡаланың бар райондарында ла һауаны тикшерә | ГТРК «Башкортостан» - Хәбәрҙәр | 33836\nЭкология министрлығының күсмә лабораторияһы баш ҡаланың бар райондарында ла һауаны тикшерә. Бындай тикшереүҙәрҙең сәбәбе – халыҡтың күпләп зарланыуы. Һулар һауа бысраныуға кем ғәйепле? Черниковка биҫтәһендәге һауа йылдан-йыл насарая, ти Елена Елизарьева. Экологияның боҙолоуы беҙҙең һаулыҡҡа зыян килтерә, ти ул. Күсмә лаборатория өс газ анализаторынан һәм хроматографтан тора. Бер анализ эшләр өсөн уртаса ярты сәғәт ваҡыт талап ителә. Анализдарҙың һөҙөмтәһе шәптән түгел. Завод тирәһендә ел юҡ саҡта – бысраныу күрһәткестәре транспорт йөрөгән ергә ҡарағанда түбәнерәк. Шулай ҙа бәғзе берәүҙәр анализ һөҙөмтәләренә шик белдерә. Республика быйыл ике тапҡыр экологик хәүеф янаны. Башҡортостанды июль башында томанһыу ҡапланы, бынан тыш Өфө районының Сергеевка ауылында углеводород ағып сығып халыҡты борсоуға һалды. Һауала барлыҡҡа килгән ағыулы матдәләр кеше организымына йыйыла, ти белгестәр. Ҡала халҡы һаман Өфөлә ниндәй еҫ таралыуын аңлай алмай. Лабораториялар ҡайһы ваҡыт насар матдәләрҙе билдәләп өлгөрмәй, һауаны тәү сиратта автотранспорт бысрата, ти белгестәр.


1 Февраль 2016, 17:18\nБашҡортостандың Иҡтисади үҫеш министрлығы\nӨФӨ, 2016 йыл, 1 февраль. /«Башинформ» мәғлүмәт агентлығы, Ольга Мортазина/. Башҡортостандың Иҡтисади үҫеш министрлығы Нью-Дели ҡалаһында үткән Петербург халыҡ-ара иҡтисади форумының күсмә сессияһында төбәктең инвестиция ҡеүәте менән таныштырҙы. Ведомство етәксеһе Сергей Новиков хеҙмәттәшлектең перспективалы йүнәлештәрен билдәләне. Был — фармацевтика, һаулыҡ һаҡлау өлкәһендә нанотехнологиялар, күн тауарҙар етештереү, мәғлүмәт технологиялары.


Күмертауҙа етем балалар фатирлы булды // Йәмғиәт | новости башинформ.рф\nКүмертауҙа етем балалар фатирлы булды\n17:42, 26 августа 2014 Йәмғиәт\nКүмертауҙа етем һәм ата-әсә ҡарауынан мәхрүм ҡалған балалар өй туйлай. Фатир асҡыстарын бөтәһе 18 кеше алды. Йорт торлаҡ менән тәьмин итеү республика маҡсатлы программа буйынса төҙөлгән. Уны асыуҙа, Күмертауға эш сәфәре менән барған, Башҡортостандың Бала хоҡуҡтары буйынса вәкиле Милана Скоробогатова ҡатнашты.\nСәфәр барышында балалар омбудсмены Украина территорияһынан килгән өлкәндәр һәм балалар өсөн ойошторолған ваҡытлыса йәшәп тороу пунктарының эше менән танышты. Ул балалар менән аралашты, кешеләрҙе борсоған һорауҙарға яуап бирҙе. Атап әйткәндә, ата-әсәләргә һәм балаларҙың законлы вәкилдәренә белем алыу һәм медицина ярҙамын күрһәтеү мәсьәләләре буйынса аңлатмалар бирелде.\nЭш сәфәренең аҙағында Милана Скоробогатова 3-сө урта мәктәптә булды. Унда «Газпром — балаларға!» Бөтә Рәсәй социаль акцияһы сиктәрендә шәфҡәтлек иғәнәләре иҫәбенә төҙөлгән күп функциялы спорт майҙансығын тантаналы рәүештә асыу уҙҙы.\nТеги: социаль яҡлау,етем балалар,күмертау


“Ғүмеремдең алтын мәле Тау-һуҡмаҡлы Һаҡмар буйым...” » «Йәшлек» гәзите | Газета «Йәшлек»\nГазета "Йәшлек" » Әҙәбиәт » “Ғүмеремдең алтын мәле Тау-һуҡмаҡлы Һаҡмар буйым...”\n30.10.2015 “Ғүмеремдең алтын мәле Тау-һуҡмаҡлы Һаҡмар буйым...”\nРауил Шаммас 1930 йылдың 9 ноябрендә Стәрлебаш районының Хәлекәй ауылында тыуған. Стәрлетамаҡ педагогия институтын тамамлаған. Хеҙмәт юлын Йылайыр районының Һабыр ауылы мәктәбе уҡытыусыһы һәм директоры булып башлай. Тыуған районының Йәшергән ауылында уҡыта. 1958 йылдан журналистика эшенә күсә. Стәрлебаш район гәзите, “Кызыл таң” гәзите редакцияларында, Башҡортостан “Китап” нәшриәтендә, Тыныслыҡ комитетында, Яҙыусылар союзы аппаратында, “Һәнәк” журналында хеҙмәт итә.\nЯрты быуаттан ашыу ғүмерен әҙәбиәткә бағышлай. Ике тиҫтә шиғриәт һәм проза китабы башҡорт, татар, рус телдәрендә донъя күрә. Быйыл уның “Һайланма әҫәрҙәр”енең 1-се томы баҫылып сыҡты. Автор, оло йәштә булыуына ҡарамаҫтан, бөгөн дә бик әүҙем ижад итә.\nРауил Шаммас – Башҡортостандың атҡаҙанған мәҙәниәт хеҙмәткәре, Фәтих Кәрим исемендәге премия лауреаты. “Башҡортостан Республикаһы алдындағы фиҙакәр хеҙмәте өсөн” билдәһе, “1941–1945 йылдарҙағы Бөйөк Ватан һуғышы осоронда фиҙакәр хеҙмәте өсөн” миҙалы, БАССР Юғары Советы Президиумының Почет грамотаһы, башҡа миҙалдар менән бүләкләнгән.\nҺинең хаҡта шиғырҙар күп,\nЙырҙары ла етерлек.\nҺин үҙең бит йыр затынан,\nЙырҙар менән бер-берлек.\nЙырҙарың да ғүмерлек.\nҺайрауыңды бер тыңлау ҙа\nКүңелгә ҡуя ҡанат.\nҺис тынмаһын һинең йырың,\nБөтә ғаләмде һайрат.\nҺүнеп барған йәндәрҙе лә\nТерелтә һинең моңоң.\nТыңлаһын һине бар донъя,\nБар туғай, бөтә болон.\nТынмаһын аҫыл моңоң.\nЙөрәктәр ҙә, һандуғас тип,\nЙырлайҙар һинең хаҡта.\nҺин булғанға ай йылмая,\nҺин барға таңдар ата.\nҺәр йөрәкте йырлата.\nҺайрауың бәхет өләшә,\nБеҙ бәхетле һин барға.\nЙәшәһен донъя, йәшәһен\nСумып аҫыл моңдарға,\nҺайрарға ла һайрарға.\nАҡ, шат йылғам\nДонъя бөгөн шундай матур,\nКил, кил, илһам.\nЙәмгә биҙәп гүзәллектең\nАҡ, шат йылғам!\nШиғриәтем йылғаһы һин,\nКүптән көткән бәхетеңде\nТау-туғайлы Һаҡмар буйы,\nЙәшлек мәлем, йылы ҡуйын,\nЙылдар аша урап ҡайта\nҺиңә бөгөн ярһыу уйым.\nҺиндә тәүләп ҡаршыланы\nХеҙмәт тигән оло донъя.\nТәүге дәрес, тәүге мәктәп\nБулды миңә оло оя.\nМин ҡыуанып осоп йөрөнөм\nҠанат йәйҙем, илһам алдым\nСылтырап аҡҡан һин, Һаҡмарҙан.\nҺаҡмарымдың һыуы йыуған.\nДәрес биргән сабыйҙарым\nИнде әбей-бабай булған.\nБәүелгән бер ир баламын.\nҒүмеремдең алтын мәле\nТау-һуҡмаҡлы Һаҡмар буйым.\nЮлдар урап, йылдар урап,\nҺиңә ҡайта бөгөн уйым.\nМин генә, тимә...\nБары ла уңай килеп,\nҺәммәһен дә еңеп,\nМөмкинлегең ташып торһа ла,\n«Ул ғына», – тип шашып торһа ла,\nҺин генә түгел.\n«Мин генә!» – тимә.\nБәхет килә ул,\nУйнап көлә ул.\nКүккә ашһа ла,\nЙөҙөн асһа ла,\nБөтә ер йөҙөн\nӘммә бел сиген.\nҮҙең был ерҙең\nБик, бик матуры\n«Мин генә!» – тимәү\nШуны бар күңел.\nҺин генә түгел,\nМин генә түгел.\nӨмөт-пландарҙы күп ҡорһаң да,\nКилерҙәрен белеп бөтмәйһең.\nФараз итеп булмай һәр саҡ алдан\nТәү уйлаған уйҙың үтәһен.\nКөткәндәрең килмәй, көтмәгәнең\nКилеп инә кәртә һындырып.\nНаҙ көткәндә, ҡай саҡ килә бәлә,\nҺырт буйыңа ҡамсы һыҙырып.\nҺин әҙер бул һәр бер килеренә,\nТеләгәнең килһә, йөҙөң шат.\nКөтмәгәнең бәлә алып килһә,\nҮҙ-үҙеңде еңәр ҡеүәт тап.\nИзге ниәт килһен, эшкә ашһын,\nКем теләмәй шундай теләкте?\nӘммә көтмәгәндә килер хәлгә\nӘҙерләйек, дуҫтар, йөрәкте.\nГөлдәрҙең дә телдәре бар.\nГөлдәрҙең дә йөрәге бар.\nҺин үҙең дә гөлдәр кеүек,\nГөлдәргә туған мәллә?\nӘллә һинең йәндәреңә\nГөл йәне ҡунған мәллә?\nҺөй гөлөңдө, һип һыуыңды,\nГөлдәр ҙә йырҙар ярата,\nҺиңә ҡушылып йырлаһын.\nҺыу һибәйек, үҫтерәйек\nЯратмауҙар мөмкинме ни\nГөлдәй матур һин йәрҙе!\nЕл арттан бит\nҠышҡы юлдан икәү атлайбыҙ беҙ,\nБуранлы көн, елле, ел арттан.\nҮҫмер саҡтың ғүмер дәфтәренә\nЕл-буранлы шундай көн ятҡан.\nҺәр ваҡытта елдәр арттан иҫмәй,\nҠаршылары була хәтәре.\nӘле бына шул саҡ иҫкә төшһә,\nШытырлап ҡуя хәтер дәфтәре.\nӘмир мәктәбенә биш саҡрымға\nБеҙ уҡырға йөрөнөк көҙ-ҡышын.\nХәтәр ел-буранды яра-яра\nҠоралыр ул кеше тормошон.\nҠаршы иҫкән ыжғыр һалҡын\nҮтмәнеме беҙҙең үҙәккә?\nӘрнеткән дә, әммә сынығыу ҙа\nБулғандыр ул үҫмер йөрәккә.\nТормош көткәндә лә зәһәр елдәр\nОсраманымы һуң юлдарҙа?\nҮҫмер саҡта сынығыу алғанғалыр\nБирешмәнек, дуҫтар, шуларға.\nТеҙелешеп бергә атлай инек,\nСиныфташтар, бөгөн ҡайҙа һеҙ?\nШулай интегеп белем яулауыбыҙ\nБулмағандыр, тимен, файҙаһыҙ.\nАрттан иҫкән ел дә булды лаһа,\nУлар беҙҙе алға әйҙәне.\nӘле бына икәү атлайбыҙ беҙ,\nЕл арттан бит, алға әйҙәле.\nПионер сағым йыраҡ ҡалды,\nӘммә ул яҡын.\nСабый муйынында балҡый,\nАна, ал ялҡын.\nНамыҫ булып бөгөн тағын\nҠарт коммунист муйындарға\nСабыйҙарҙы намыҫ тигән\nҘур юлға әйҙәй.\nЯңы тыуып килгән буржуй\n«Халыҡ өсөн» тигән ҙур һүҙ\nАл ялҡындар киләсәккә\nЯҡты нур илтә.\nЯңы гөл тиртә.\nҮҙең менән бергә тыуалыр.\nҠәҙерен белеп йәшә, унан яҙһаң,\nБыялалай донъяң ыуалыр.\nБәләләргә тарыған мәлдәрҙә лә\nТик сабырлыҡ һине ҡотҡарыр.\nАуырлыҡтар китер, еңеләйер,\nҮҙең менән бергә юл ярыр.\nСабырлығың һинең булмышыңда.\nУл бар икән, ҡыуан, мең һөйөн.\nЙөрәгең етеп, уны һаҡлай алһаң,\nҺәр саҡ тыныс булыр ил-өйөң.\nИке бәхетле кешенең\nГүйә, бар яҡ аҫыл гөлдәр\nАта-әсә теләк теләй\nГүйә, күрә киләсәктең\nТеләк теләй: «Улыбыҙ үҫһен,\nБар донъяны етәкләүсе\nКәрзиндәре бәхет алмалары\nИңбашына изге аҫыл\nҒүмере буйы аҡлыҡ һирпеп


Бер күрешеү – үҙе бер ғүмер » Башҡортостан гәзите\n25-07-2017, 02:00 // Йәмғиәт, Матур үтһен ялығыҙ // Баҫып сығарырға\nЙәмле Һаҡмар буйында урынлашҡан Ғәлиәхмәт ауылы төрлө төбәктәрҙә йәшәүсе яҡташтарын “Һаумыһығыҙ, ауылдаштар!” байрамына йыйҙы. Яҙмыш еле кешене ҡайҙа ғына ташлаһа ла, йөрөгән юлдары ҡайҙа ғына илтһә лә, уның өсөн тыуған ауылы, ғәзиз төйәге, тәү башлап тәпәй баҫҡан ере иң яҡыны булып ҡала. Әйткәндәй, ауылға нигеҙ һалыныуға быйыл 90 йыл тула.\nҒәлиәхмәт ауылына 1927 йылда Аҡъюл ауылы кешеһе Ғәлиәхмәт Ишемғолов төпләнә. Тәүҙә ауыл хакимиәте Аҡъюл ауылында булған, артабан Бөйөк Ватан һуғышы алдынан Ғәлиәхмәткә күсерелгән. Ошо ауылда тыуып үҫеп, белем алып, бөгөн республикабыҙҙа төрлө өлкәлә уңыш һәм абруй ҡаҙанған ауылдаштары менән хаҡлы ғорурлана ғәлиәхмәттәр. Шағирә һәм йәмәғәт эшмәкәре Йомабикә Ильясова, Башҡортостандың халыҡ артисы Ишморат Илбәков, яҙыусы һәм журналист Фәрзәнә Аҡбулатова, Башҡортостан Республикаһының атҡаҙанған мәҙәниәт хеҙмәткәре Мәмдүҙә Илбәкова, яҙыусы Харис Сәғитов, эске эштәр подполковнигы Сайфун Аҡъюлов, меценат, шәхси эшҡыуар Зимфира Хөсәйенова, таусы-инженер Фәрит Аҡыловтарҙы атап үтергә мөмкин.\nАҡъюл ауыл биләмәһе башлығы Буранбай Илбәков әйтеүенсә, осрашыуға халыҡ бик теләп әҙерләнгән. Байрам алдынан ауыл халҡы үҙенең йорт-ҡураһын, ихатаһын төҙөкләндергән, яңыртылмаған бер ҡапҡа, буялмаған бер ҡойма ҡалмаған. Ҡайҙан аҡса тапҡандарҙыр, әммә осрашыуҙы ауылды сәскәләй матурлап, йорттарын йәйғорҙоң бар төҫөндәй нурлап, урамдарын төҙөкләндереп ҡаршыланы һәр кем. Әйткәндәй, бында “Аныҡ эштәр” программаһына ярашлы клуб яңыртылған, урындағы башланғыстарҙы яҡлау программаһы сиктәрендә быуа эшләнелгән, быйылғы Экология йылы уңайынан ҡоҙоҡтар ҡайтанан кәртәләп алынған.\nАуыл осондағы аҡланда халыҡ күп йыйылды. Күрешеү шатлығынан ҡушылған күҙ йәштәре аша оҙаҡ йылдар һағындырған, бергә уҡыған һабаҡташтарҙы күреү, туғандар менән осрашыу, ауылдаштар менән күрешеү минуттары бүләк иткән тантана йыр-моң, уйын-көлкө менән үрелеп барҙы. Сәхнәгә күтәрелгән һәр кем ошо изге ерҙең, тыуған ауылдың үҙҙәренең тормошонда ниндәй әһәмиәткә эйә булыуын, ниндәй роль уйнауы хаҡында бәйән итеп, тыуған ауылдарына рәхмәт әйтте, ауылдаштарын тағы ла берҙәм, татыу һәм матур йәшәргә саҡырҙы.\nШәйехзада Бабич исемендәге дәүләт йәштәр премияһы лауреаты, Башҡортостандың атҡаҙанған матбуғат һәм киң мәғлүмәт хеҙмәткәре Фәрзәнә Аҡбулатова үҙ сығышында, ошо ауылдың изге фатихаһы менән оло юлға сығып, илһам биргән ауылдаштарына оло рәхмәтен белдерҙе, ауылдың ихлас, уңған кешеләренә артабан уңыштар теләне. Фәрит Аҡылов ун йылға бер үткән осрашыу оҙаҡ, шуға күрә киләсәктә уны йышыраҡ үткәреү тәҡдимен күтәрһә, танылған ҡурайсы Ишморат Илбәков ауылдаштарҙы бергә туплаған байрамды йыл да үткәреп тороу кәрәклеген билдәләне.\nАртабан ауыл халҡының һәүәҫкәрҙәре һәм ошо ауылда тыуып үҫкән профессиональ артистар ҡуйған концертты ҡарап кинәнде ғәлиәхмәттәр. Сәхнәлә бер-бер артлы йәш быуын менән ололарҙың сағыу бейеүҙәре, дәртле йырҙар яңғыраны. Башҡортостандың атҡаҙанған мәҙәниәт хеҙмәткәре Мәмдүҙә Илбәкова, үҙе яҙған йырҙарҙы яҡташтарына бүләк итеп, ауыл клубына сәхнә кейемдәре тапшырҙы. Ағинәйҙәрҙең – “Йома сәйенә саҡырыу”, “Йәшлек” бейеү ансамбленең “Йәшлеккә саҡырыу” бейеүҙәре тамашасыларҙың көслө алҡыштарына күмелде.\nСараның иң тулҡынландырғыс мәле – конкурстарҙа еңеүселәрҙе билдәләү. Комиссия ағзаларына был эште атҡарып сығыу еңелдән булмағандыр, сөнки ауыл халҡы бөтә оҫталығын һалып, ҡулынан килгәнсә әҙерләнгән. “Өлгөлө йорт” номинацияһында барлығы ун йорт бүләкләнде. Улар араһында Рәшиҙә менән Хисам Абдуллиндар, Сәүиә менән Сәмерхан Ултыраҡовтар, Гөлнара менән Ғәлимйән Байсыуаҡовтар, Гөлниса менән Фәрит Бикбовтар бар ине. “Ауыл уңғандары” исеменә Әлифә һәм Имаметдин Тулыбаевтар, Гөлмирә һәм Сәлих Бикбовтар, Вәсимә һәм Ғәйнетдин Исҡужиндар лайыҡ булһа, “Иң яҡшы сәскә үҫтереүселәр” булып Гөлиә һәм Фәнил Байғусҡаровтар, Заһира менән Нурислам Ишемғоловтар танылды. Ауылдың иң оло ағинәйҙәре Файза Бикбова менән Хәкимә Яратҡоловалар ҙа бүләкһеҙ ҡалманы, иң бәләкәй кешеһе булып Альмира Игебаева аталды.\nБыйыл ауылда 15 туй үткән, тимәк, уның киләсәге бар. Мөхәббәт, тоғролоҡ һәм ғаилә байрамына тап килгән сарала яңы өйләнешкән йәш ғаиләләр ҙә тәбрикләнде.\nМайҙанда кемдер көрәштә бил һынашты, икенселәре көйәнтәләп һыу ташып ярышты, бағанаға менеп бүләк алды. Бер-береһен һағынып ҡайтҡан ауылдаштар ихлас күңелдән аралашып ял итте, осрашыу шатлыҡтары артабан һәр йортҡа күсте, туғандар үҙ-ара һөйләште, ҡунаҡ булды. Барыһы ла был көндә шатлыҡ һәм ҡыуаныс менән бер аҙ болоҡһоу хистәр ҙә кисерҙе буғай, сөнки бәғзе инәй-апайҙарҙың “Үткән осрашыуҙа бабайым менән килгәйнем”, “Әсәйемдә йыйылғайныҡ”, “ Ул саҡта туғаным иҫән ине” тигән һүҙҙәрен дә ишетергә тура килде. Тап туғандарҙы бергә туплай, иҫән саҡта бер-береһе менән аралаштыра, осраштыра, бер табын артына йыя торған байрам да бит ул “Һаумыһығыҙ, ауылдаштар!” Тәпәй баҫҡан ерҙәренән көс-дәрт алып, Һаҡмарҙа ҡойоноп, туғандары менән аралашып, күңелдәре булып, йәнә осрашырға һүҙ ҡуйышып таралышты ғәлиәхмәттәр.\nСайфун АҠЪЮЛОВ, оҙаҡ йылдар Башҡортостан Республикаһы буйынса Федераль язаға тарттырыуҙы башҡарыу хеҙмәте баш идаралығының начальник урынбаҫары булып эшләй:\n– Үҙенең илен, телен, ерен белеп үҫкән кеше ғорур була. Иң мөһиме – уға ғорурланырға сәбәп бар, мин дә һәр саҡ үҙемдең Ғәлиәхмәттә тыуыуым, белем алыуым менән ғорурландым, ауылдаштарымдың йөҙөнә ҡыҙыллыҡ килтермәҫкә тырыштым. “Һаумыһығыҙ, ауылдаштар!” байрамы быуаттар араһына теркәү яһай торған бер сара булараҡ та бик әһәмиәтле.\nМәүлиҙә ЮЛАМАНОВА, Сибай ҡалаһында йәшәй:\n– Мин ошо ауыл ҡыҙы һәм килене булараҡ та, Ғәлиәхмәткә йыш ҡайтабыҙ. Ошо ерҙең һауаһын һулап, бала саҡ, йәшлек йылдары үткән һуҡмаҡтарҙа йөрөп, үҙемә көс-дәрт алып ҡайтам. Ауыл матурайған, киләсәктә лә халыҡ берҙәм булһын, татыу йәшәһен!\nАльмира ШӘЙӘХМӘТОВА, Хәйбулла районы хакимиәтенең финанс мәсьәләләре буйынса урынбаҫары:\n– “Һаумыһығыҙ, ауылдаштар!” осрашыуы – үҙ туғандарың, ауылдаштарың менән осрашыу, шатлыҡ-ҡыуаныстары менән уртаҡлашыусы ғаилә байрамы ла. Йылдар буйы күрмәгән һабаҡташтарҙы күрҙек, уларҙың ғаиләһе, балалары, туғандар менән танышып аралаштыҡ. Бер күрешеү – үҙе бер ғүмер, тип йырҙа йырланғанса, йышыраҡ аралашайыҡ, осрашайыҡ, дуҫтар, туғандар!


Бөгөн хөрмәтле хеҙмәттәшебеҙ, оҙаҡ йылдар “Башҡортостан” гәзитендә йыйыу операторы булып эшләүсе Сажидә Хәйрәзи ҡыҙы Ғилметдинова күркәм байрамын – 50 йәшлек юбилейын билдәләй. Уны ғүмер байрамы менән ихлас ҡотлайбыҙ һәм иң изге теләктәребеҙҙе еткерәбеҙ.\nХеҙмәттәшебеҙ Архангел районының Аҙау ауылында тыуып үҫкән. Ул бынан 32 йыл элек, 18 генә йәшендә, “Башҡортостан” гәзитенә эшкә килгән һәм бөгөн беҙ уны баҫмабыҙҙың иң тоғро, яуаплы, ышаныслы хеҙмәткәрҙәренең береһе тип беләбеҙ. Һөнәренең оҫтаһы булыуына өҫтәп, баҫалҡы холоҡло, ихлас күңелле, уңған да, ярҙамсыл да беҙҙең Сажидәбеҙ. Ғаиләһе лә бөтөн, татыу уның: ире менән ҡыҙ һәм ул тәрбиәләп үҫтерҙеләр, өләсәй-олатай булыу бәхетен дә татынылар – ейәнсәрен яратып туймайҙар.\nСажидә Хәйрәзи ҡыҙы! Күркәм юбилейың менән тәбрикләп, һөйөнөстәргә тулы бәхетле ғүмер, ҡаҡшамаҫ ныҡлы һаулыҡ, бағлаған өмөттәреңдең тормошҡа ашыуын теләйбеҙ. Йөрәгеңдән дәрт-дарман, беләгеңдән көс-ғәйрәт ҡайтмаһын! Яҡты уй-хыялдар, киләсәккә ышаныс, күңел бөтөнлөгө менән артабан да ғүмер үрҙәренә артылырға, хеҙмәттәштәрең араһында ихтирамлы булып, емешле эшләргә яҙһын!\nИң изге теләктәр менән – “Башҡортостан”дар.


“Башҡортостан ҡыҙы” журналының август һанын буйынан- буйына һыҙып үткән тема – ҡатын-ҡыҙ күңеленең үтә лә нескә һәм өрфөйә, шул уҡ ваҡытта һиҙгер һәм ҡаһарман да була алыуы.\nҺанды асып ебәргән Гөлназ Ҡотоеваның “Рух тәрбиәсеһе” исемле мәҡәләһендә баҫмабыҙҙың тышлығын биҙәгән Бәләбәй башҡорт гимназия-интернаты директоры Дилбәр Ғайса ҡыҙы Фәтхетдинова киләсәк быуынды тәрбиәләү мәсьәләһен күтәрә. Һүҙ шулай уҡ гимназия, мәктәптәргә заман ҡуйған талаптар һәм мөмкинлектәр хаҡында бара.\n“Юлдар саҡыра” рубрикаһында Ырымбур ерендә үткән “Тере шишмәләр” фестиваленән репортажда редакция хеҙмәткәрҙәренең Туҡ-Соран буйҙарына эшлекле сәфәренән йылы һәм онотолмаҫ тәьҫораттар менән танышырһығыҙ.\nБереһенән-береһе ҡыҙыҡлы, фәһемле, тормошсан тарихтарға һәм байтаҡ донъяуи серҙәргә туҡталып үтә баҫмабыҙ.“Яҙмыштарҙан көслөрәк” рубрикаһында Альбина Ғөбәйҙуллина йәшләй генә оло һынауҙар алдында ҡалып, селпәрәмә килгән тормошон инде ялғап алдым тигәндә, тағы ла ҙурыраҡ юғалтыуҙар менән осрашып та, һынмаған, бирешмәгән, үҙендә бөгөн матур һәм бәхетле булырҙай көс тапҡан Роза Әҡсән ҡыҙы Вәлишинаның ҡатмарлы һәм фәһемле яҙмышы хаҡында бәйән итә.\nӘ “Ауыл һулышы”нда журналист Гөлшат Ҡунафина Ғафури районы Сәйетбаба ауылында үҙ көстәре менән ҙур уңыштарға өлгәшкән фермарҙар ғаиләһе Минзәлә менән Ғәбделхай Лоҡмановтарҙың ҡатмарлы ла, шул уҡ ваҡытта бәрәкәтле лә көнитмешен һүрәтләй.\nДаими авторыбыҙ Фәнирә Ғайсина Мөхәррәм айы һәм Ғәшүрә байрамы тураһында яҙа, Ғәшүрә кисен нисек үткәреү фарызлығы тураһында аңлата. Мәхәррәм айын Ҡөрьән уҡып, туған-тыумасаны ҡыуандырып, ураҙа тотоп үткәрергә ҡушыла. Баҡтиһәң, ураҙа тотҡан өсөн үткән һәм алдағы йылдарҙың гонаһтары ғәфү ителә. Ураҙаны Мөхәррәм айының 9-сы, 10-сы, 11-се көндәрендә тотоу, шулай уҡ хәйер-саҙаҡа таратыу хуплана. Әгәр ҙә кемдер бер бөртөк хәйер бирһә, Аллаһ Тәғәлә уға шул бөртөк өсөн Ухуд тауы хәтлем сауап яҙа икән.\n“Әҙәби балҡыш”та Факил Мырҙаҡаев тәржемәһендә чечен яҙыусыһы Муса Әхмәдовтың “Телефон” тип аталған моңһоҙҙар ҙа һиҫкәнерлек хикәйәһе урын алған. Биш йәшлек кенә етем малайҙың йөрәк кисерештәре күңелдең иң нескә ҡылдарына ҡағылып, тәрән хистәр уята, илата.\n“Сихәт” рубрикаһында Республика перинаталь үҙәгенең бүлек мөдире Рәүфә Йәнтилина күрем циклының ҡатын-ҡыҙ кәйефенә, эшкә һәләтлелегенә, үҙен тотошона йоғонтоһо хаҡында һөйләй.\nЖурналда урын алған тағы бер ҡыҙыҡлы материал: халҡыбыҙҙың боронғо имләү ысулы – һарыҡ тиреһе менән дауалау серҙәре күптәр өсөн көтөлмәгән асыш булыр, моғайын.\nМөғжизәле көскә эйә булған, ябай кеше күрмәгәнде күрә, тоймағанды тоя алған үҙенсәлекле кешеләр бар беҙҙең арала, халыҡ имсеһе Маргарита Зыя ҡыҙы Дауытова – тап шундайҙарҙың береһе, Уның фәһемле яҙмышы хаҡында “Халҡым гәүһәре” рубрикаһында Азалия Мирзаеваның мәҡәләһенән уҡып белерһегеҙ.\n“Йөрәк дәрестәре”ндә табип-психотерапевт Резеда Нагаева оҙаҡ йылдар иренән йәберләнеп тә, түҙеп йәшәгән ҡатындың, балалары буй еткергәс, тормошон яңынан башларға нисек көс табыуын тасуир итә, оҡшаш хәлгә тарыусыларға аныҡ кәңәштәр бирә.\n“Милли биҙәк” рубрикаһынды халыҡ кейемендә, биҙәнеү әйберҙәрендә урын алған мәрүәттең шифалы көсө хаҡында мәҡәлә урын алған.\n“Ҡулыңдан һөйөн” рубрикаһы аҫтында баҫылған Асия Ғәйнуллинаның сираттағы оҫталыҡ дәресендә ҡашмау тегеү серҙәрен асырһығыҙ.\n“Ризыҡ юллап” журналыбыҙ был юлы уҡыусыларҙы хозур Бөрйәнгә алып китә, Иҫке Собханғолдан Рәмилә ханым Салауатова халҡыбыҙҙың боронғо һәм затлы ризыҡтары күбекмай һәм ҡорот эшләү нескәлектәрен өйрәтә.\nРеспубликала 3Д техникаһында эшләп күҙ бәйләй белгән, рәсемдәре ысын күренештән айырылмаған бер оҫта бар. Уның ижады менән “Рәссам оҫтаханаһында” рубрикаһында таныша алаһығыҙ.\nБына шулай, баҫма һәр ваҡыттағыса, төрлө юҫыҡтағы, файҙалы ла, ҡыҙыҡлы ла материалдар тәҡдим итә, журналдың төп геройҙары – һеҙҙең эргәлә йөрөгән ябай кешеләр. Баҫма менән бергә ҡалығыҙ, дуҫтар! Кемдәр яҙылыуҙы икенсе ярты йыллыҡҡа оҙайтырға онотҡан, почта бүлексәләренә йә редакцияға килеп, оҙайтып ҡуйығыҙ, ул саҡта инде журнал икенсе айҙан йәнә һеҙҙең ҡулда буласаҡ!\nТеги: журнал подписка Күҙәтеү


Бөгөн Өфөлә паромдар хеҙмәте үҙ эшен башланы | ГТРК «Башкортостан» — Новости Уфы и РБ\nБөгөн Өфөлә паромдар хеҙмәте үҙ эшен башланы\n21 апреля 2016 — 16:11\n5 теплоход ДОК, Трамплин, Сипайлово һәм Дудкино, Козарез йүнәлешендә ассажирҙарҙы йөрөтәсәк. Йылға хеҙмәтенең үҙҡиммәте 94 һум. Әммә пароходтар менән башлыса баҡсасылар һәм халҡы ялдағылар ҡулланыуын иҫәпкә алып, ҡала хакимиәте билет хаҡын 20 һумдан да арттырмаҫҡа ҡарар иткән. Ә льготалы пассажирҙар йылғаның икенсе ярына сығыр өсөн 20 һум түләй. Социаль карта менән ҡулланыу мөмкинлеге лә бар. Әйтергә кәрәк, навигацияны асыу 1 майға планлаштырылғайны. Әммә һауа торошо үҙенең төҙөтмәләрен индерҙе.


Материалы за Апрель 2013 года » журнал Башкортостан кызы | Башҡортостан ҡыҙы журналы\nҠөҙрәтле дәрт - бейеүҙәрҙә, Арбарлыҡ моң - йырҙарҙа\nЭйе, мәҙәниәт учреждениеларының матди базаһын нығытыу, биналарҙы ремонтлау, сәхнә ҡорамалдары һатып алыу кәрәклеге хаҡында республикабыҙ Президенты Рөстәм Зәки улы Хәмитовтың Башҡортостан Республикаһы Дәүләт Йыйылышы – Ҡоролтайға 2012 йылдыњ...\nРайоныбыҙҙың матур йолаһына ярашлы, Изгелек эшләү көнөндә Буранбай ауылына юл алдыҡ. Баймаҡ ҡатын-ҡыҙҙар советы тәҡдиме буйынса гүзәл зат вәкилдәре һәр кесе йома үҙҙәрен яҡшылыҡ эшләүгә бағышлай. Кемдер ауылындағы ололарҙың хәл-әхүәлен белешеп,...\nТүгелмәһен балаларҙың күҙ йәше!\nБешкән иген кеүек алтынһыу сәстәре уның ғорурлығы була. Әле үҙ матурлығын аңлап етмәгән ҡыҙсыҡ сәстең ҡатын-ҡыҙҙың бер күркәмлеге икәнен тойомлап, ҡалын толомдар үҫтерә. Әсәһе лә белә ҡыҙының сәстәрен ҡәҙерләүен – тыңламаһа, усы менән ҡайырып тота...\nСәсең оҙон, хәтерең ҡыҫҡа булһын\nКамиллыҡҡа ынтылыш – яңырыу аша атҡарыла торған ғәмәл. Һәр тере йән дә шуға ынтыла. Яҙғыһын сей йәшелгә төрөнөү өсөн ағастар көҙгөһөн япраҡтарынан ҡотола, күбәләк ҡанат кирер өсөн ҡурсағын ташлай. Күңел дә шулай, яңы хистәр, кисерештәр һәм...\nДонъяла йыһанды тетрәтерҙәй ниндәй ҡөҙрәтле, саф, тылсымлы көс бар, тип һорарһығыҙ. Ул – Әсә һөйөүе. Әҙәм затының йөрәген тилмерткән иң ялҡынлы хис тә ошо аҫыл тойғоноң нәфислегенә, тәрәнлегенә, таҙалығына тиңләшә алмайҙыр. Ул һөйөү мәңгелек...\nНиндәйҙер ғиллә менән ҡара көҙҙә урманда һаҡланып ҡалған сәскәгә иғтибар иткәнегеҙ бармы? Әсе ел уның таждарын теткеләп бөткән, тамырҙарын берсә ҡар, берсә ямғыр яуған ер өҫтөнә яртылаш алып һалған. Ә сәскә һуңғы тажы менән тәбиғәткә баға, “тағы бер...\nӘҙәм балаһы һәр заманда ла тылсым ҡөҙрәтенә ышанған. Мөғжизәүи көс ярҙамында оҡшатҡан кешеһен ғашиҡ иттереү, күҙҙәренә ҡаратып тотоу хаҡында хыялланыусылар араһында ҡатын-ҡыҙҙар ҙа, ир-аттар ҙа осрай шул, ҡыҙғанысҡа ҡаршы. Хоҙай тарафынан бирелгән...


V –viii кластар њсњн башќорт љЎљбиљтенљн интернет-олимпиада яуаптары\nжүктеу/скачать 56.26 Kb.\nV –VIII кластар өсөн башҡорт әҙәбиәтенән интернет-олимпиада яуаптары\nБашҡарҙы: Хәмәҙиев Тимур, 8В класы уҡыусыһы Өфө ҡалаһы, 141-се мәктәп\nЕтәксеһе: Мортазина Фәүзиә Фәһим ҡыҙы башҡорт теле һәм әҙәбиәте\n1. 1812-1814 йылдарҙағы Ватан һуғышы осоронда башҡорттар араһынан сыҡҡан иң күренекле сәрдар Ҡаһым түрә (Ҡаһым Мырҙашев).\n2. 1812 йылғы Ватан һуғышы темаһына арналған әҫәрҙәр: Яныбай Хамматов “Төньяҡ амурҙары” (роман), Баязит Бикбай “Ҡаһым түрә” (драма).\n3. Ҡаһым түрә фарман биргән саҡта, уң ҡулында булыр ҡурыйы”. Уң – эш, тормоштағы яҡшы, теләккә ярашлы һөҙөмтә.\n4. Һуғышҡа китеүсе башҡорт ғәскәрҙәрен Байыҡ Айҙар сәсән оҙатып ҡалған.\nСәсән – импровизатор, шағир. 1735-1740, 1755-1756 йылдарҙағы ихтилалдарҙа ҡатнашҡан. Йәшәгән йылдары:1 декабрь 1710 йыл – 10 октябрь 1814 йыл. 103 йәшендә вафат була. Тыуған урыны: Мәхмүт ауылы, Мырҙалар олосо, Златоуст өйәҙе, Өфө губернаһы. Атаһы Байназар тархан булған.\n5. “Төньяҡ амурҙары” романының авторы Яныбай Хамматов. Һынлы сәнғәттә “Төньяҡ амурҙары” тип аталған картиналар серияһы бар.1812 йылғы Ватан һуғышы\n6. Ватан һуғышы батыры Ҡаһым түрә хәҙерге Башҡоттостандың Стәлетамаҡ районы Айыусы ауылында тыуып үҫкән.\n7. В. Зефиров “Йәнтүрә хикәйәләре”.\n8. Ватан һуғышының 100 йыллығына арнап яҙылған драманың авторы Баязит Бикбай, “Ҡаһым түрә”.\n9. Мәскәүҙе азат итеү өсөн барған һуғыштар “Любизар” йырында сағылыш тапҡан.\n10. Ата-бабаларҙың ҡанын һулап\nҮҫкән сауҡаларҙан уҡ юндыҡ, - тип “Эскадрон” йырында әйтелгән.\n11. 1812 йылғы Ватан һуғышы осоронда ил башында батша Александр I торған.\n12. “Төньяҡ амурҙары”, “Ҡаһым түрә”, “Абдахман”, “Икенсе әрме”, “Кутузов”, “Һары ла сәс”, “Әхмәт Байыҡ”.\n13. Легенда буйынса Ҡаһым түрәгә яуҙан һуң батша полковник хәрби дәрәжәһен биргән.\n14. Башҡорттар 1814 йылда Парижда саҡта билдәле инглиз яҙыусыһы Вальтер Скотт уларҙың көнкүрешен мауығып яҙған.\n15. Наполеонды еңеп, һуғыш бөткәс, улдары ҡайтҡанда, Байыҡ сәсән 103 йәштә була.\nV –VIII кластар өсөн башҡорт теленән интернет-олимпиада яуаптары\n1. Төп башҡорт һүҙҙәре: әсәй, йүкә, олатай, елән, сәңгелдәк, нәфис, ябалаҡ, яу, ябай, һыу, юл, ҡорот, әйбер.\n2. Атаҡ – аҙаҡ, атығ – атай, тағ – тай, iч – ит, б`a`н – мен, буң – моң, `a`р – ер.\n3. Дөрөҫ яҙылған һүҙҙәр:көньяҡ, Гөлйемеш, дуҫ-иш,аҡтамыр.\n4. – партизан\nНаполеон армияһы һөжүме орудиеларҙың көслө атышы менән башланды. Уларға ҡаршы йәҙрәләр ямғыры һирпелде, ерҙә лә, һауала ла снарядтар, гранаталар ярылды.\nҒәскәр башлығы янына аяғына шпорлы итек, өҫтөнә ҡазаҡ сәкмәне, башына түңәрәк башлығын кейгәнҠаһым түрә инде.\nУлар бер-береһен ныҡлап белергә, ауыр уй-хыялдарын аңларға тырышып, аулаҡ саҡта серләшеп ҡалыуҙы кәрәкле һананылар.\nШундай ҙур йөрәкле булыуығыҙға рәхмәт, Ваше величество. Беҙ бүләк өсөн түгел, ә Рәсәй иле азатлығы өсөн һуғыштыҡ.\nКүсмә мәғәнәле һүҙҙәр\nФранцуздар һөңгөләр һәм уҡ-һаҙаҡтар менән ҡоралланған баһадир, тәүәккәл, арыҫлан башҡорт яугирҙарын “Төньяҡ амурҙары” тип атағандар.\nҒәскәр әҙерлеге тикшерелгәндән һуң ике көн ваҡыт уҙғас, смотрҙа ҡатнашасаҡ уҡсы дивизиялар, ҡаҙаҡтар һәм казачий башҡорт полктары, иртәнге таң беленер-беленмәҫтән, Париж урамдары буйлап ағылды.\nМатур-матур бик күп алдырларға, кәртүк, табикмәк, көлсә, һалма өйөлгән табынға ул Ҡаһымды саҡырҙы.\nЯңы баш командующий Кутузов – беҙҙең генерал-губернаторыбыҙҙың иң яҡын дуҫы! – тип маҡтанып баш ҡаҡты ғәскәр старшинаһы.\nАустерлиц эргәһендәге һымаҡ еңел еңеүгә ышаныс тотоусы Наполеон, рус ғәскәрҙәренең удар көсөнә ҡаҡлығып еңелеүгә дусар булды.\nҮҙенә тәғәйенләнгән шәхси бүләктән баш тартып, башҡорттарға ер-һыу һәм азатлыҡ һорауы полковнигының яман уй менән йөрөүен раҫлай… белемле башҡорт егете, һис шикһеҙ, ҡурҡыныслы, унан нисек тә булһа ҡотолоу мөһим!..\nДөйөм ҡулланышлы һүҙҙәр\nҺыбайлы башҡорт полктары яугирҙары тантаналы байрам өсөн сәрмәләрендә һаҡлап ҡына йөрөткән иң яҡшы ҡалпаҡтарын, кәзәкәйҙәрен, ҡаталарын кейеп, елкәләренә уҡ-һаҙаҡтарын аҫҡан көйө, эйәр өҫтөндә ғорур ҡиәфәттә баралар.\nБатыр үҙе үлһә лә, даны үлмәй.\nБатыр бер үлер, ҡурҡаҡ мең үлер.\nБатыр алдында арыҫлан да ҡуян.\n7. Ҡуш йөрәкле – арыҫлан йөрәкле\nТишек кәмәгә ултыртыу – кәкре ҡайынға терәтеү\nБалтаһы һыуға төшөү – танау төшөү\nАйыу майы һөртөү – сәлдереү\nТелдән ҡалыу – телдән яҙыу\n8. “Башҡорттоң хатта аты ла үҙенең яйына ҡалыплашҡан: салт сыҙам һәм өркөүһеҙ, шуның өҫтәүенә, әрһеҙ һәм арзан”, – тип яҙа генерал Чернов.\n9. Сифат ҡылымдар: ҡаршылашҡан, йыйылған, булған, шымартыусы.\n10. Мәскәүгә лә керҙек беҙ, Парижды ла күрҙек беҙ. – теркәүесһеҙ теҙмә ҡушма һөйләм. Башҡорт халыҡ йыры “Любизар”.\n11. 1812-1814 йылдарҙағы Ватан һуғышында биш йөҙ кешенән торған 28 башҡорт полкы ҡатнаша. Башҡорттар армия өсөн яуға 4139 ат ебәрә. Дәһшәтле яу яланында башҡорттарҙың уҡ, һөңгөләренә ҡаршы Наполеон ғәскәре туп-йәҙрәләр менән ут аса. Француздар башҡорттарҙы тиҙ хәрәкәт итеп көнмәгәндә һөжүм итеүҙәрен күреп “Төньяҡ амурҙары” тип атай. Башҡорттарҙа Кутузов: “Любезные вы мои башкиры, молодцы!” – тигәс, еңеүгә дәрт көсәйҙе генә. Ҡайһы бер башҡорттарға яуҙа күрһәткән батырлыҡтары өсөн батша хөкүмәте миҙалдар таға. Башҡорттарҙан 1812-1814 йылдарҙағы Ватан һуғышында ҡатнашыуҙары тураһында иҫтәлек булып халыҡ йырҙары килеп еткән. Һыбайлы ир-егеттәр яуҙан еңеү менән ҡайталар.\n12. Әкрен (сифат) ул (алмаш), яман (сифат) уттарҙы (исем), тиҙ (рәүеш) етә (ҡылым), яман (рәүеш) үкереп (хәл ҡылым).\n13. Башҡорттар 1812-1814 йылдарҙағы Ватан һуғышында ҡатнашалар. Уларҙың атта оҫта һыбай елеүҙәренә, мәргәнлектәренә хайран ҡалып француз генералы Марбо “Төньяҡ амурҙары” тип атай. Милләттәштәребеҙҙең яуҙа күрһәткән батырлыҡтары тураһында төрлө легенда, риүәйәттәрҙе уҡып, тарихи йырҙарҙы тыңлап беләбеҙ. Бына улар – халҡыбыҙ гәүһәрҙәре: “Любизар”, “Ҡаһым түрә”, “Әхмәт Байыҡ”, “Һай, илкәйем”, “Француз көйө”, “Йәнтүрә”, “Кутузов”, “Абдрахман”, “Һары ла сәс”, “Икенсе әрме”.\n14. Атайың, бахыр, был шатлыҡлы кәндәрҙе күрә алманы.\nХәбир сажин буйлы, баһадир кәүҙәле, ыласын кеүек ҡыйыу, яҡты ҡарашлы, шат, шаян егет булып үҫеп китте.\n- Юлтый, таныйһыңмы был кешене?\n- Бабичты кем белмәй?\n15. 1. Әҙәби телдәге һүҙҙәр урынына ерле һөйләштәрҙә ҡулланылған һүҙҙәр диалект һүҙҙәр була.\n2. Башҡорт теленең һүҙлек составына башҡа телдәрҙән ингән һүҙҙәр үҙләштерелгән һүҙҙәр була.\n3. Лексик яҡтан өлөштәргә бүленмәгән бер нисә һүҙҙән тороп, бер генә мәғәнә\nаңлатҡан һүҙ ҡушылмалары фразеологик берәмек тип атала.\n4. Теге йәки был белгестең эш үҙенсәлегенә бәйле ҡулланылған махсус һүҙҙәр профессиональ һүҙҙәр була.\n5. Телдә барлыҡҡа килгән яңы һүҙҙәр неологизмдар була.\n6. Телдә ҡасандыр ҡулланылып, ваҡыт үтеү менән актив ҡулланыуҙан бөтөнләй сыҡҡан һүҙҙәр иҫкергән (архаизмдар, историзмдар) һүҙҙәр була.\n7. Бер нисә тел өсөн уртаҡ булған һүҙҙәр интернациональ һүҙҙәр була.


Песня «Тәбиғәт» исполнителя ДЕРВИШ ХАН. Скачать или слушать онлайн\nБер көнө ҡара болот\nЭленер ер өҫтөндә,\nШул саҡта, халҡым минең,\nҮлер беҙҙең ошо донъя.\nТаң менән урмандарҙа\nЫсыҡ төшөр үләндәргә,\nКөн сығыштан сыҡҡан ҡояш\nНур һибер был ысыҡҡа.\nҠоштар һайрай моң һибеп,\nБеҙгә яҡты йөҙ биреп,\nҠара болот килеп сыҡһа,\nЯл тәбиғәткә бирәйек.\nХалҡым, һеҙҙе саҡырам:\nОятығыҙ һеҙҙә ҡалһа,\nТәбиғәтте һаҡлағыҙ һеҙ.\nЙылы яҡҡа мин бер йыйындым, Бер моҡсай кейеп тамаҡ алдым, 100 грамм айран һалдым күңел өсөн. Такси тотоп тимер юлға аттым, Билет алып поездға ултырҙым, Киттем, һау бул туған яҡ! Йылы яҡҡа, күңелле яҡҡа! Ҡара диңгеҙгә ял итергә! (2 раза) Ҡара диңгеҙҙең ярында Ятам күмелеп һары балсыҡта. "Сәләм!" тигән булам үткән ҡыҙға. Уң яғымда транзисторым ята. Рок-н-ролл, Рәсүл ҡурайҙа һыҙғыра О-оу! Рәхәт донъя! Йылы яҡҡа, күңелле яҡҡа! Ҡара диңгеҙгә ял итергә! (2 раза)\nҺин минең өсөн ҡайғырма, йәнем, Мин һине генә бик ныҡ яратам. Һин йоҡла, йәнем, изге төш теләйем, Сәскәле туғай - гел лилиә. Лилиәм, һин минең өсөн атҡан! Лилиәм, һин минең яратҡан сәскәм! Лилиәм, һин минең өсөн атҡан! Лилиәм, һин минең яратҡан сәскәм! Һин тыуғанға атайсалым ҡыуанған, Ә апайым шатланып илаған. Апайыма иркәләу бөттө, Ә минең һиңә күҙем төштө. Лилиәм, һин минең өсөн атҡан, Лилиәм, һин минең яратҡан сәскәм. Лилиәм, һин минең өсөн атҡан, Лилиәм, һин минең яратҡан сәскәм.\nНисек барһың, тик шулай бул. Оҡшама бүтәндәргә. Теләгәндә иркәләп ал, Әрләгең килһә әрлә. Һағынғанда, һағындым тип, Һырыл муйындарыма. Донъяларыңды онотоп, Ял ит ҡуйындарымда. Шатланғанда шарҡылдап көл Хәсрәтең булһа, ҡайғыр. Үҙең янһаң, һин мине лә Ялҡының менән яндыр. Нисек барһың, тик шулай бул. Ҡыланма, ҡыландырма. Төҙ юлда ла борғолана Бары тик йылан ғына. Һағынғанда һағындым тип Һырыл муйындарыма. Донъяларыңды онотоп Ял ит ҡуйындарымда. Шатланғанда шарҡылдап көл Хәсрәтең булһа ҡайғыр. Үҙең янһаң, һин мине лә Ялҡының менән яндыр.\nЙылдар үткәс, онотола Табышҡан, ҡауышҡанын. Ғүмер буйы эҙәрлекләй Тәү һөйөү һағыштары. Яҙҙар ҙа иҫкә төшhә лә Ялтырап барған юлдан. Батшаларға әйләндерә Тынлаусан, йыуаш ҡолдар. Яҙмыш беҙҙе мәхрүм итте hөйөшөп, ҡауышыуҙан. Ләкин мәхрүм итә алманы Ғүмерлек hағышынан. Йәйҙәр ҙә иҫкә төшһә лә Елкенеп китә күңел. Йөрәк толпарға атлана Тотоп тыярлыҡ түгел. Көҙҙәр ҙә иҫкә төшhә лә Күҙҙәргә күренмәй аҡ. hөйләhәләр - hөйләhендәр Әллә хаҡ, әллә нахаҡ. Яҙмыш беҙҙе мәхрүм итте hөйөшөп, ҡауышыуҙан. Ләкин мәхрүм итә алманы Ғүмерлек hағышынан.


Ике республика араһында әҙәби күпер | ГТРК «Башкортостан» — Новости Уфы и РБ\nИке республика араһында әҙәби күпер\n18 апреля 2019 — 13:56 ГТРК «Башкортостан»\n“Ике республика араһында әҙәби күпер” тип аталды Татарстан көндәре сиктәрендә үткән киләһе сара. Башҡортостан яҙыусылары берлеге күрше республика делегаттарын ҡабул итте. Башҡортостанда – татар, Татарстанда башҡорт яҙыусыларының китаптары баҫылып сыға, элек-электән ҡыуаныс-көйөнөстәр ҙә уртаҡ. Башҡортостанда тыуып-үҫеп, Татарстанда йәшәгән һәм ижад иткән яҙыусылар бар. Шуларҙың береһе — Татастандың халыҡ шағирҙары Рәдиф Ғаташ, Роберт Миңнуллин делегация составында ине. Ике төбәк драматургтарының пьесалары башҡорт һәм татар театрҙары сәхнәләрендә уңышлы ҡуйыла. Осрашыуҙың төп маҡсаты – киләсәктә лә ижади хеҙмәттәшлекте юғалтмай, күперҙәрҙе нығытыу.\nҒәли Ибраһимовҡа таҡтаташ асылды\nӨфөнөң 2-се башҡорт лицейы хәҙер фронтовик яҙыусы Ғәли Ибраһимов исемен йөрөтә. Был ваҡиғаны лицей уҡыусылары, уҡытыусылары, әҙиптәр, яҙыусының дуҫтары һәм туғандары таҡтаташ асыу менән билдәләне. Ғәли Ғизетдин улы Ибраһимов Стәрлетамаҡ ҡалаһында тыуып үҫкән, Ишембайҙа уҡыған. Ул Бөйөк Ватан...\nӨфөлә халыҡ - ара телдәр фестивале үтте\nБашҡорт дәүләт университетында аҫаба халыҡтар телдәрен һаҡлауға, Башҡортостан Республикаһының - 100, вуздың 110 йыллығына арналған 7-се халыҡ - ара телдәр фестивале үтте. Сарала Башҡортостандан һәм Рәсәй төбәктәренән 436 делегат ҡатнашты. Сәләм биргән- мең сауаплы. Был егеттәр туған телдәрен...\nҠотҡарыусылар көсәйтелгән эш режимына күсерелә\nРеспублика уҙып барған йылды оҙатып, яңыһын ҡаршы алырға әҙерләнә. Байрам осоронда граждандарҙың именлеген тәьмин итеү көнүҙәк мәсьәләгә әйләнә. Төбәктә ғәҙәттән тыш хәлдәрҙе иҫкәртеү өсөн киләһе аҙнанан ҡотҡарыусылар көсәйтелгән эш режимына күсерелә. Унынсы ғинуарға тиклем 3 меңдән ашыу...\nБер ауылдан өс батыр\nКөйөргәҙе районы Кинйәбыҙ ауылы Советтар Союзы геройҙары Ғәфиәтулла Арыҫланов, Сәлмән Биктимеров, Хәсән Ғайсиндарҙың тыуған төйәге. Йәшләй генә өс егет тә ошо ауылдан фронтҡа китә һәм немец-фашист илбаҫарҙарына ҡаршы ҡаты алыштарҙа ҙур батырлыҡтар күрһәтә. Хәмдиә Солтанова инәһенең ике улына...\nРеспублика инвестициялар күләме буйынса Рәсәйҙә алдынғы урынға сығырға тейеш. Бының өсөн Башҡортостандың мөмкинлектәре байтаҡ. Был йәһәттән быйыл төбәктә байтаҡ эштәр атҡарылды. Әммә, артабан беҙ тағы ла яҡшыраҡ күрһәткестәргә ирешергә тейешбеҙ. Ошо турала Башҡортостан саҡыра форумында республика...\nБашҡортостан – Рәсәйҙә иң яҡшы спорт төбәге тип танылды\nСпорт буйынса Милли премияның жюры ағзалары, Өфө - ике тапҡыр Халыҡ-ара балалар уйындарын үткәргән тәүге һәм берҙән-бер ҡала, өҫтәүенә, республикала йыл һайын төрлө ярыштар, спартакаидалар үткәрелеп тора, тине. Ошондай мөһим сараларҙың береһе Өфөлә “Динамо” стадионында үтте. Үҫмерҙәр һәм...\nБашҡорт дәүләт университетының тарих факультеты 85 йыллығын билдәләне\n”Торатау” конгресс холының төп залы юбилей тантанаһына килгән ҡунаҡтарҙың барыһын да һыйҙыра алманы, уларҙың бер өлөшө күрше аудиторияла монитор аша сәхнәлә барған тамашаны күҙәтте. Институт педагогтары тамашасыларға үҙҙәре лә бүләктәр әҙерләгәйне. Үҙенең хеҙмәт юлын Ирек Аҡманов 1957 йылда...\nСтәрлетамаҡта яңы инфраструктура объектын төҙөүҙә бер нисә предприятие ярҙам күрһәтергә әҙер\nСтәрлетамаҡта яңы инфраструктура объектын төҙөүҙә бер нисә предприятие ярҙам күрһәтергә әҙер. Был турала хөкүмәттә үткән “Транспорт сәғәте” форматындағы кәңәшмәлә әйтелде. Ҡаланың Олег Кошевой урамындағы тимер юл аша автомобиль күперен төҙөү яҡынса 265 миллион һумға баһалана. Сәнәғәт зонаһы өсөн...\nБашҡорт ихаталары, медицина комплексын яңыртыу һәм яңы йылға әҙерлек\nРеспублика хөкүмәтендә Башҡортостан етәксеһе Радий Хәбиров ҡатнашлығындағы дүшәмбе ултырышында ошо мәсьәләләр ҡаралды. Республикала “Башҡорт ихаталары” программаһын тормошҡа ашырыуҙа ҡатмарлыҡтар бар. Бер-нисә район был проектты тейешле бойомға ашырғанда ауырлыҡҡа осраған. Шуға ла вице-...\nКремль шыршыһына йыйына алдынғылар\nЯңы йыл байрамдарының яҡынлашыуын түҙемһеҙләнеп көткәндә ҡайһы берәүҙәр өсөн декабрь айы икеләтә тулҡынландырғыс. Илдең төп шыршы байрамына йыйыныусылар тураһында һүҙебеҙ. Йыл һайын Рәсәйҙең төрлө төбәктәренән иң алдынғы үҫмерҙәр һәм балалар Кремль һарайына йыйыла. Был уңайҙан быйыл ...


Ч видео трансляции онлайн - Видео чат - таныштырыу лайф - стрим тере!\nБик алыҫҡа туристарҙы йәлеп итеү буйынса эштәр швецияла, швеция буйлап сәйәхәт туризмды ул дорого тора Швеция, Стокгольм Швецияла Швецияла швецияла Швецияла Видео Новости картаһы ҡасан Баш Мэй\nАзатлыҡҡа өндәү булып илдәр исемлеге тикшергәндә төп идеяларҙың күсәШвеция короле тип аталған мөһим конституцион хоҡуҡтарының береһе иғлан итеп (юл асыу хоҡуғы). Бөтә ҡатнашыусыларҙың һәм ҡунаҡтарҙың илдең был өлкәлә хоҡуғынан һәм урында халыҡ мөмкинлеген биргән (ҡайһы бер шәхси биләмәләренән башҡа). Был хоҡуғы менән файҙаланып, мөмкин урап туристарҙы бөтә Швеция - Швеция тиклем һыртының көньяҡ осона сыҡҡан һәйкәлдәр"өс түбәлә"төньяҡта, унда осрашыу сиктәрендә Швеция, норвегия һәм Финляндия.\nБөтә квадрат миль һеҙҙең ҡарамағында.\nҺуңғы йылдарҙа был беренсе туризм швед кимәлен күтәреү өсөн тырыша. Кампанияһы иҫкә тора"номер Швед", тип туранан-тура трансляция еңеүселәр гран-при йыл.\nӘйберҙәр өсөн, исегездә тотоғоз, һеҙҙең мөнәсәбәт ҡасан каршылай яҡшы егет ағыулы һуң\nУның башы ғына бара\nБуталсыҡ, һеҙгә мәғлүм булыуынса, һеҙгә ҡарата түгел, һәр ваҡыт бәхетле, ләкин һеҙ бер ваҡытта ла аҡланма союзы һеҙҙең өсөн ағыулы булғанҺәр кем өсөн етерлек етешлек табыуын, романтик мөнәсәбәттәр яңы ағыулы ҡыҙыҡһыныу һуң, был тәжрибә бөтөнләй башҡа.\nБына бер нисә әйберләр, улар менән ҡыҙ булһа, ул яҡшы кеше осраһа, насар мөнәсәбәт аша үтә.\nБыл кеше, ул һеҙ ышанаһығыҙмы шуға ла һеҙҙең менән уйнауы көтмәүселәрҙе, һеҙҙең алда булыуы мөмкин түгел тип уйлай. Һуң, һеҙ нисек сығырға был ҡараңғы мәмерйәлә кеүек тағы һинең күҙеңде ҡапланы, сөнки был яҡты донъяға яңы ғына бик аҙ. Шуға ҡарамаҫтан, барыһы тамамланыр кеүек, һеҙҙе ысын мөхәббәт кисерергә, улар күпкә күберәк, күпселегендә кеше үҙе өсөн үҙе әйтеп мөмкин. Мәҫәлән, был әйбергә зацикливаться артыҡ түгел, әгәр ҙә һеҙ таба ала, кемдер, ниндәй ваҡыттан һуң шул. Хәҙер ул һирәк диңгеҙ әйберҙәр табырға мөмкин. Бигерәк тә һуң, һеҙ нисек сыҡтығыҙ ғына нәмә шул тиклем көслө. Һеҙҙең мөнәсәбәт ҡасан, та алам мин һеҙҙе-ҡайһы ваҡыт кәрәк әйбер тураһында уйларға ваҡыт. Бөтә урманға дәрүиш булып китә һәм уны йөрөргә кәрәк йәки ни ҙә оҡшаш. Элекке кеүек ул ваҡытта һеҙ, бәлки, булыр, ахыр сиктә, мөнәсәбәттәр емерелә, һеҙ, моғайын, үҙ хаталары тураһында хәбәрҙәр артыҡ. Бәлки, һеҙҙең ихтыяждарын, һеҙҙең аралашыуыма бик хатта. Бәлки, һеҙ уйлағанса түгел, тип, һеҙ, кәрәк. Ул икенсе тапҡыр күберәк булыуы хаҡында әйтте. Сөнки һеҙҙең яҡта булғаным юҡ тиерлек һеҙ (баҫым яһап әйтәбеҙ), ябай ғына һеҙ теләйһегеҙме, ҡайһы ваҡытта һинең өсөн. Һәм был, нисек кенә булмаһын, үгеҙҙе мөгөҙөнән алыу өсөн ябай. Бармен баҫыуы шикле, һеҙ, моғайын, аяғы менән валиться, токио, осраҡлы был егеттәр, йәш булғанда һинең сомнительно мөмкин. Иң алда үҙегеҙ өсөн ҡыҙыҡлы ғына һеҙҙе һағынып бөтә. Һәм иң яҡшы өлөшө. Бының өсөн бер кем дә һеҙҙең фекер йөрөтөргә мөмкин.\nсөнки уларҙы белмәйем, ә һине аша үтә һәм кире тигән.\nАғыулы булған мөнәсәбәтенә, бигерәк тә контролдә тота, һеҙ, бәлки, шулай күнеккән инде, һеҙ ахмаҡ булмаҫҡа кажущийся һеҙҙең партнер нөктәһе яуланы. (Моғайын, сөнки, нимә булған уларға.) Нормаль кешенең күпселеге, әлбиттә. Бөтөнләй бындай түгел улар. Ул еңел, тип уйларға ла түгел, түгел, тип һеҙҙең яңы потенциаль романтика ҡыҙыҡһындыра. Һин ләззәт алыу иркен. Ҡабул мыҫҡыллау һәм игнорируйте. Шул көн үтә.\nУлар һеҙгә бер ни ҙә тейеш түгел\nЫсынлыкта, һеҙҙең өсөн сорбент кесе алтынсы мөнәсәбәттәрҙә хистәр тоҡана билдәләре булмаҫҡа тейеш, әгәр был булманы тағы. Яҡшы, нимә эшләргә мөмкин, был кем төшөүе-алда уйындар буласаҡ, һуңыраҡ ҡарағанда. Шулай итеп, һеҙ теләһә ниндәй булыуына ла бәйле. Әлбиттә, был больно йәки ике көн дауамында булыуы мөмкин, әммә тағы бер ҡат һеҙгә аяҡ бер аҙна йәки һуңыраҡ килгән булһа. Фух, ашъяулыҡ юлдары. Бөтә, беҙ ишеткән-был фекер түгел, ә факттарҙы. Бөтә, беҙ күргән-киләсәге, дөрөҫ түгел. Хәҡиҡәт эҙләй. Күп кенә бутарға"эго"ысын мөхәббәт менән ярата, сөнки тойоп кем-нисектер, һеҙең һөйөү аша айырылышыу еңел һәм ҡыҙыҡлыраҡ була бара истолковывать күберәк булыуы мөмкин, әгәр һеҙ ҡасан да булһа депрессия хистәр туҡтата, сөнки бөтә поржен, тип бара. Мөхәббәт донъяла күберәк хәрәкәт итергә мәжбүр. Мөхәббәт-ул иң кәрәкле тәжрибә кеше. Әммә парадокс шунда, беҙ әлегә үҙ-үҙеңде яратырға, ситтә беҙ үҙем уны эҙләп барҙым. Ҙур Бәхет-ул нечто шундай, тип эсендә урынлашҡан. Тынлыҡ һәм эске донъяһы бик мөһим, әгәр һеҙҙең тормошта һау-сәләмәт, бәхетле йәшәүен теләйбеҙ. Үҙе бик ҡаты булған, ысул табып, һәм һеҙ үҙ аҡыл һәм депрессия еңеләйтеү өсөн тревога тынысландыра.\nЙога менән шөғөлләнә башлай һәм шул ваҡытта минең бөтә мин тип медитация тормош яҡшы яҡҡа үҙгәрә.\nМин шулай күҙ алдына тоям, - тип ҡушылдым мин. минең тормош һәм минең тәғәйенләнеше шунда.\nТәғәйенләнешенән тыш онлайн-теркәү\nч рулетка өлкәндәр өсөн видеочивать башҡа сикләүҙәр юҡ видеочивать 18 онлайн ч рулетка егет видео трансляции ҡыҙ менән танышып видео видеочить бушлай йылдың 18 таныш булмаған телефон етди бушлай таныша интим танышты видео


Башҡортостанда «Ата-әсәләр ҡаһарманлығы» миҙалы булдырыласаҡ // Йәмғиәт | новости башинформ.рф\nБашҡортостанда «Ата-әсәләр ҡаһарманлығы» миҙалы булдырыласаҡ\n16:27, 11 июня 2014 Йәмғиәт\nБашҡортостанда «Ата-әсәләр ҡаһарманлығы» миҙалын булдырыу – «Башҡортостан Республикаһының дәүләт наградалары һәм маҡтаулы исемдәре тураһында»ғы закондың 2-се статьяһына үҙгәрештәр индереү тураһындағы ярашлы закон проекты БР Хөкүмәте ултырышында шаршамбы, 11 июндә, тикшерелде.\nЗакон проекты «Ата-әсәләр ҡаһарманлығы» миҙалы менән, үҙ ҡаҙаныштары менән Башҡортостанды данлаған, балаларҙы тәрбиәләгән ата-әсәләрҙе бүләкләүҙе ҡарай. Ҡаҙаныштар спортта ғына түгел, ижадта ла, хәрби хеҙмәттә лә булыуы мөмкин, шулай уҡ ғәҙәти тормоштағы батырлыҡтар ҙа билдәләнәсәк.\nБынан тыш, ун йылдан ашыу өс һәм унан күберәк ғәрип бала тәрбиәләүсе ғаиләләр миҙал менән бүләкләнәсәк.\n— Был башланғысты хупларға кәрәк, беҙҙә бындай наградаға лайыҡлы ғаиләләр бик күп, — тине республика башлығы Рөстәм Хәмитов. — Бер аҙна элек Рәсәй Президенты Балтас районынан Хәйҙәршиндар ғаиләһенә «Ата-әсәләр даны» орденын тапшырҙы. Улар менән тағы бер ҡат осрашып был награда менән ҡотлаясаҡбыҙ. Бынан тыш, республика исеменән «Газель» микроавтобусын тапшырасаҡбыҙ. Республиканың бындай кеүек күп ғаиләләре менән ғорурлана алыуы бик яҡшы. Яңы миҙалды булдырыу идеяһын тағы бер ҡат хуплаһым килә. Бындай ҡарар ҡабул итеүҙә шикләнеүселәр юҡтыр тип уйлайым.\nРеспублика Хөкүмәте Премьер-министры урынбаҫары Лилиә Ғүмәрованың әйтеүе буйынса, был награда күпләп тапшырылмаясаҡ. Йылына унлаған ғаиләне бүләкләү планлаштырыла, ата-әсәләрҙең береһе 100 мең һум күләмендә аҡсалата бүләк аласаҡ. «Ата-әсәләр ҡаһарманлығы» миҙалын Халыҡ-ара ғаилә көнөндә, 15 майҙа, тапшырасаҡтар.\nЗакон проекты эшләнеп бөтөп июнь аҙағына Башҡортостан Дәүләт Йыйылышы депутаттарына ҡарауға тәҡдим ителәсәк.\nТеги: наградалар,бр хөкүмәте


Декабрь яҡынлашҡан һайын оппозиция гәзиттәрендә баҫылғ ан отчет һәм аналитик мәҡәләләрҙә республиканың социаль -и ҡтисади күрһәткестәре насарланғандан насарая бара. Етмәһә, анализ, ҡағиҙә булараҡ, һуңғы 13 йылға бирелә, әммә ни өсөнд өр кире күренештәр бөгөн килеп беленгән. Бының сәбәптәре\nаңлашыла, әлбиттә. Күрәһең, быны ваҡыт, ә дөрөҫөрәге, заказ сылар талап итәлер.\nКүптән түгел оппозицион баҫмаларҙың береһендә профессо р, иҡтисади фәндәр докторының аналитик мәҡәләһе донья күрҙе.\nУл унда республиканың үҙаллылыҡ йылдарындағы төп күрһәткес тәрҙең үҫешенә анализ бирә. Баһаның кире булыуы, тәбиғи, аңл ашыла. Әммә шуныһы сәйер тойола: экономист кеше ни өсөндөр ү ҙ фекерҙәрен башлыса һандар менән түгел, ә ижтимағи - сәйәс и аспект аша нығытырға тырыша. Һүҙҙәр йыйылмаһы ла үҙгәрешһе ҙ: "тоталитар режим", " граждандарҙың азатлығын һәм хоҡуҡтар ын сикләү", "алдаҡ" һ.б. Инде ялҡытып бөткән һөйләмдәрҙән һу ңиҫнәһе генә килә. Анализ рәүешендә килтерелгән таблица ла ш ундай уҡ тойғо уята. Иҡтисади именлектең иң юғары нөктәһе и теп 1990 йыл алынған. Артабан иһә күрһәткестәр ҡырҡа кәмей:\nмәҫәлән, сәнәғәт производствоһы 55-кә, ә ауыл хужалығы күрһ әткестәре 98 процентҡа тиклем төшкән булып сыға. Ул йылдарҙ а тотош Рәсәйҙең дөйөм социаль - иҡтисади хәлен иҫәпкә алма ғанда, хәл , ысынлап та, ауыр күренә. Әммә ғалим был факттар ҙы "онота" һәм уларға бөтөнләй иғтибар итмәгән. Күрәһең, ул\nбөтә ил буйынса СССР-ҙың иҡтисады юҡҡа сығыуын иҫләмәй күрә һең. Туҡһанынсы йылдар башында союз бюджетынан финанслау бул мау сәбәпле байтаҡ заводтар көрсөккә килеп терәлде. Быларҙың\nбарыһында аяҡҡа баҫтырыр өсөн ваҡыт, аҡса, икенсе төрлө хуж алыҡ итеү талап ителеүен дә иҫләмәйҙер экономист -ғалим.\nӘ бына ауыл хужалығында , шул уҡ авторҙың килтергән һ андарынан сығып фекер йөрөткәндә, хәл тотороҡло булған. Әммә\nавтор бында ла бәйләнерлек урын тапҡан: бөтәһе лә насар, б өтәһелә көйһөҙ...\nИҡтисад профессорының республиканың социаль -иҡтисади\nхәленә тәъҫир иткән факторҙарға иғтибар итмәүе нисек атарғ а һуң\nӘ уға ни өсөн Башҡортостандың 1998-се дефолт йылына н артабан нисек үҫешкәнен анализламаҫҡа Сөнки автор төҙөгә н таблицанан республиканың был ауыр йылдан һуң иҡтисадты тер геҙеп, байтаҡ ҡаҙаныштарға өлгәшеүе асыҡ күренә. Ә был иһә\nмәҡәләне баҫтырған баҫманың маҡсатына тура килмәй. Республи ка был йылдан һуң производство күрһәткестәрен һиҙелерлек яҡ шыртып, иҡтисадтың бөтә тармаҡтарында ла дөйөм хәлде яҡшырта . Күрәһең, тап ошо сәбәп заказсыларҙың ҡушыуы буйынса профе ссорҙың хәтеренә насар йоғонто яһағандыр. Әйткәндәй, быйыл яҙылған мәҡәләлә 2000 йылдың күрһәткестәре лә "төшөп ҡалған" . Сөнки был осорҙа фаш итерлек етешһеҙлектәр юҡ.


22 Ғинуар 2019, 17:38\n9 ғинуарҙан 11-нә тиклем Рәми Ғарипов исемендәге башҡорт республика гимназия-интернатында 8-11-се кластар араһында башҡорт теле һәм әҙәбиәте, дәүләт теле булараҡ башҡорт теленән төбәк-ара олимпиада үтте.\nУнда беҙҙең райондан 8 уҡыусы ҡатнашты. Олимпиада 3 турҙан: инша яҙыу, башҡорт теле һәм әҙәбиәтенән викторина, бирелгән тема буйынса диалогтан торҙо. Ике уҡыусыбыҙ: Красноусол башҡорт гимназия-интернатының 8-се класс уҡыусыһы Гөлнур Ибәтуллина (етәксеһе – Э.С.Ҡунафина) һәм Красноусолдағы 1-се мәктәптең 11-се класс уҡыусыһы Эльнара Айытова (етәксеһе – Ф.Й.Шәрәфетдинова) олимпиада призерҙары булыуға өлгәштеләр. Тырыш, һәләтле уҡыусыларҙы еңеүҙәре менән ҡотлайбыҙ, уҡыуҙарында уңыштар теләйбеҙ.


Баш ҡалаға барыу кәрәкмәй » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Баш ҡалаға барыу кәрәкмәй\nСибайҙа күптән түгел факоэмульсификатор (медицина ҡорамалы) сафҡа индерелде. Быйыл шулай уҡ яһалма күҙ яҫмығы ҡуйыу аппараты ла ҡулланыла башланы.\nДауахананың офтальмология бүлеге мөдире Амур Моталлапов әйтеүенсә, бүлектә йылына 300-ҙән ашыу операция яһала. Бында Хәйбулла, Баймаҡ һәм Йылайыр райондары, Баймаҡ, Сибай ҡалаһынан сирлеләр мөрәжәғәт итә. Ошоға тиклем иң күп таралған глаукома һәм катаракта сиренә юлығыусылар операция яһатырға Өфөгә, йәки күрше Ырымбур өлкәһенә, Магнитогорск ҡалаһына йөрөһә, әле бындай медицина хеҙмәтен Сибайҙа күрһәтеү мөмкинлеге булдырылды.\nӘйткәндәй, катаракта сире күпселек оло йәштәгеләр араһында йыш күҙәтелә. Яңы ҡорамалдың сафҡа индерелеүе инновацион технологиялар ярҙамында операцияны тиҙ һәм сифатлы башҡарыу мөмкинлеген бирә. Факоэмульсификатор ярҙамында сиргә йөйһөҙ хирургик операция яһалһа, икенсенән, бындай ысул ярҙамында күҙ күреү һәләте тулыһынса ҡапланып бөтмәҫ элек, йәғни “томанлы” күреү осоронда эшләргә була. Аппараттың төп өҫтөнлөгө — ҡырҡылған операция йөйө бәләкәй, ни бары 2-3 миллиметр булыуында, шунлыҡтан ул үҙ-үҙенә йәбешеп, тиҙ уңала. Был методика менән эшләүҙең төп үҙенсәлеге — операциянан һуң сирлеләр яҡшы күрә.\n— Яңы аппарат файҙаланыуға тапшырылған көндө Өфө күҙ ауырыуҙары фәнни-тикшеренеү институтының хирургы Раян Хисмәтуллин үҙенең хеҙмәткәрҙәре менән килде. Яңы ҡорамалды һынап, бергәләп бер көндө туғыҙ кешегә операция яһаныҡ. Хәҙер был эште үҙаллы дауам итәбеҙ. Әгәр ҙә беҙ элегерәк катарактаға операция яһау өсөн сирленең тома һуҡыр ҡалыуын көтһәк, әле сирҙең тәүге эҙемтәләре күренеү менән эшләү мөмкинлеге бар. Был сирленең эш урынын һаҡлап ҡалыу мөмкинлеген бермә-бер арттыра. Шулай уҡ пациенттарға операция эшләү өсөн алыҫ араға юл йөрөргә кәрәкмәй. Беҙ планға ярашлы эш алып барабыҙ, күрһәткән хеҙмәт түләүһеҙ. Тик бер генә теләк: сирлеләр һуңғы сиккә тиклем үҙ һаулыҡтарына битараф булмаһын ине. Йылына бер тапҡыр булһа ла күҙ табибына күренеү мотлаҡ, — ти тәжрибәле табип Амур Хөрмәт улы.\nБүлектә әле 15 стационар һәм көндөҙгө бүлектә 10 койка иҫәпләнә.\nБаймаҡ ҡалаһынан Венера Ғәлина, ошо уҡ райондың Урғаҙа ауылында йәшәүселәр Раҡиә Нәсибуллина менән Хәнифә Сафиуллина тап ошо көндәрҙә катаракта сиренән операция эшләткән. “Табип Амур Моталлаповтың оҫта ҡулдары яңы аппаратта “һә” тигәнсе операцияны уңышыл яһап та ҡуйҙы. Алыҫҡа барырға түгел, барыһына ла ҙур рәхмәт”, - ти улар.\nӘйткәндәй, Сибай ҡала дауаханаһында шулай уҡ Баймаҡ ҡалаһынан, Йылайыр, Хәйбулла һәм Баймаҡ райондарынан килеүселәр ҙә дауалана.


Әйҙәгеҙ уйынға! Интервью\nЫлаҡ, таш ырғытыу, уҡ атыу. Онотола барған милли спорт төрҙәре яңынан тергеҙелә. Иртәгә Ҡырмыҫҡаля районы Тауһеңер ауылы эргәһендә «Уйын» тип аталған халыҡ байрамы ойошторола. Уның үҙенсәлектәре тураһында фекер алышырға студияға бөгөн Республика халыҡ ижады үҙәге баш белгесе Гөлгөнә Баймырҙинаны саҡырҙыҡ.


Төбәк ҡеүәтен арттыралар » Башҡортостан гәзите | Газета Башкортостан на башкирском языке\nБашҡортостан гәзите » Иҡтисад » Төбәк ҡеүәтен арттыралар\nТөбәк ҡеүәтен арттыралар 24.08.2018 // Иҡтисад\nҠала һәм төбәк үҫешенә тос өлөш индергән Учалы тау-байыҡтырыу комбинатының Сибай филиалы Башҡортостан баҡыр-көкөрт комбинаты ошо көндәрҙә үҙенең данлы юбилейын билдәләй. Ҡасандыр уның төҙөлөүе таусылар ҡалаһын барлыҡҡа килтереүҙә төп роль уйнаған, бөгөн дә ул – төбәкте тотоп торған ҡеүәтле сәнәғәт предприятиеларының береһе.\n1939 йылда Яңы Сибай ятҡылығынан мәғдән сығарыла башлауҙан барлыҡҡа килгән предприятие 1948 йылда Башҡорт баҡыр-көкөрт комбинатын төҙөүгә килтерә. Сибай руднигы асылғандан алып Урал баҡыр иретеү заводтарын мәғдән менән тәьмин итеүсе төп предприятиеларҙың береһенә әйләнә. Төрлө йылдарҙа Учалы тау-байыҡтырыу комбинатының Сибай филиалы Башҡортостан баҡыр-көкөрт комбинатының данлы традицияларын лайыҡлы дауам итә. Йылдар арауығында ул үҫештең төрлө баҫҡыстарын үтеп, 2004 йылдан Урал тау-металлургия компанияһының иң тотороҡло һәм перспективалы эшләгән ойошмалары сафын тулыландыра. Шул уҡ йылдан предприятиеның төп фондын Учалы тау-байыҡтырыу комбинаты ҡуртымға ала, һәм ул Сибай филиалы итеп үҙгәртелә. Бөгөн филиалға Йәүҙәт Усман улы Биккинов етәкселек итә.\nКомбинат сығарған мәғдән республикала ғына түгел, ил күләмендә лә продукцияһының түбән үҙҡиммәте, концентратының юғарылығы менән айырылып тора. Сифатты ҡатнашма составындағы алтын, көмөш һәм ҡиммәтле металдар ҙа күтәрә.\nСибайҙы шахтерҙар ҡалаһы тип тә йөрөтәләр, сөнки ҡалала мәғдән сығарыу эшенә бәйле барлыҡҡа килгән шахтер һөнәре ҡағылмаған бер генә ғаилә лә юҡ тиерлек. Шулай уҡ комбинаттың асыҡ ысул менән руда табыусы, ер аҫты рудниктары, байыҡтырыусылар фабрикаһы, ремонт-механика заводы, энергия, тимер юл цехтары сәнәғәт объектының ҡорамалдарын көйләүсе генә түгел, уларға ҡайтанан йән өрөүсе лә. Был өлкәлә эшләүселәр ҙә күптән инде үҙ эшенең оҫтаһына әүерелгән. Ғөмүмән, комбинаттың ниндәй генә цехын алма, улар бер-береһен тулыландырып, бер бөтөн булып, әҙер продукция – баҡыр-цинк концентраты етештереүгә үҙ өлөшөн индерә.\nБөгөн йәмғиәт етештереү мөмкинлектәренә һәм хеҙмәт традицияларына таянып, үҙ алдына ҡуйылған бурыстарҙы намыҫ менән үтәй. Шулай уҡ республика Башлығы Рөстәм Хәмитовтың башланғысы менән ҡабул ителгән “Урал аръяғын иҡтисади үҫтереүҙең комплекслы программаһы”н тормошҡа ашырыуға тос өлөш индерә.\nСибай филиалы етәксеһе Йәүҙәт Биккинов әйтеүенсә, әле ойошмала бөтәһе 1685 кеше эшләй, уртаса эш хаҡы 40 мең һум тәшкил итә. Предприятиены үҫтереү буйынса төп йүнәлештәрҙең береһе – геология-разведка эшмәкәрлеген көсәйтеү. Был йүнәлештә маҡсатлы эш алып барыла, инвестициялар һалына. Әйткәндәй, комбинатта был тәңгәлдә финансланған махсус программа эшләй. Әле Ҡамаған һәм Төньяҡ Сибай ятҡылыҡтарын разведкалау дауам итә. Шулай уҡ Сибай комбинаты етәкселеге таусыларҙың социаль проблемаларын хәл итеүгә үҙ өлөшөн индерә, күп кенә мәктәпкәсә йәштәге учреждениеларға, мәктәптәргә, ойошмаларға һәм ижади коллективтарға бағыусылыҡ итә. Ҡаланың баскетбол, өҫтәл теннисы һәм хоккей командаларына даими ярҙам итеүсе лә Сибай филиалы. Шулай уҡ заманса ҡоролмалар менән тәьмин итеү, эшселәрҙең ялын һәм һаулығын ҡайғыртыу, уларҙың балаларының йәйге ялын файҙалы үткәреү буйынса ла маҡсатлы эш алып барыла. Эшселәр йыл әйләнәһенә “Сибай” шифахана-профилакторийында һаулыҡтарын нығыта, балалар йәмле Талҡаҫ буйында урынлашҡан “Ҡайынҡай” ял һәм һауыҡтырыу лагерында рәхәтләнеп ял итә.\nДанлы һәм шанлы тарихы булған, ҡала статусын булдырыуҙа үҙ өлөшөн индергән Сибай комбинаты етәкселеге әле киләсәккә оло маҡсаттар ҡуйып, коллектив алдындағы бурыстарҙы атҡарып сығыу өсөн бар тырышлығын һала.


27 октябрь — Башҡорт Википедияһы\n27 октябрь — григориан стиле буйынса йылдың 300-сө көнө (кәбисә йылында 301-се). Йыл аҙағына тиклем 65 көн ҡала.\n27 октябрь Викимилектә\nЮНЕСКО: Бөтә донъя аудиовизуаль мираҫ (ҡомартҡылар) көнө.\nЕр: Бөтә донъя эрготерапия көнө.\nАвстралия: Балаларҙы яҡлау көнө.\nАлжир: Ағас ултыртыу көнө.\nГреция: Милли флаг көнө.\nТөркмәнстан: Бойондороҡһоҙлоҡ көнө.\nСент-Винсент һәм Гренадиндар: Бойондороҡһоҙлоҡ көнө.\nАбхазия: Абхаз теле көнө.\nАҠШ: Хәрби-диңгеҙ флоты көнө.\n1918: Иркутск дәүләт университеты асыла.\n1982: Ҡытайҙа халыҡ һаны бер миллиардтан аша.\n1984: Байкал—Амур магистрале файҙаланыуға тапшырыла.\n2007: Санкт-Петербургта Рус Википедияһының беренсе Вики-конференцияһы асыла.\n2008: Швейцарияла беренсе метро линияһы асыла.\nДемидова Наталья Фёдоровна (1920—20.02.2015), ғалим-тарихсы. 1946—1964 һәм 1993—1998 йылдарҙа Рәсәй дәүләт боронғо акттар архивы, 1964 йылдан Дәүләт тарих музейы, 1967 йылдан — СССР Фәндәр академияһының Алыҫ Көнсығыш институты, 1976—1992 йылдарҙа хәҙерге Рәсәй Фәндәр академияһының Рәсәй тарихы институты хеҙмәткәре. Тарих фәндәре докторы (1990). «Өфө буйынса ер бүлеп биреү кенәгәһе (1591/92—1629 йй.», 1971; «Башҡортостан тарихы буйынса материалдар» (3–6-сы томдар, 1949—2002) йыйынтыҡтарын баҫмаға әҙерләүсе.\nМинин Геннадий Дмитриевич (1940—30.09.2019), ғалим-санитар табип. 1964 йылдан хәҙерге «Башҡортостан Республикаһында гигиена һәм эпидемиология үҙәге» Федераль дәүләт һаулыҡ һаҡлау учреждениеһы хеҙмәткәре, шул иҫәптән 1977 йылдан бүлек мөдире, 1983—2015 йылдарҙа баш табип; бер үк ваҡытта 1983—2005 йылдарҙа Башҡортостан Республикаһы һаулыҡ һаҡлау министрының беренсе урынбаҫары — Башҡортостан Республикаһының баш дәүләт санитар табибы; 1999 йылдан Башҡорт дәүләт медицина университеты уҡытыусыһы, 2008 йылға тиклем Дипломдан һуң белем биреү институтының гигиена, эпидемиология һәм санитар эпидемиология хеҙмәтен ойоштороу кафедраһы мөдире. Медицина фәндәре докторы (1998). Рәсәй Федерацияһының (2003) һәм Башҡорт АССР-ының (1990) атҡаҙанған табибы, СССР-ҙың (1986) һәм Башҡортостан Республикаһының (2000) һаулыҡ һаҡлау отличнигы, Рәсәй Дәүләт санитария эпидемиология хеҙмәтенең почётлы хеҙмәткәре (1996). Сығышы менән хәҙерге Екатеринбург ҡалаһынан.\nҒәйфуллин Эдуард Зөфәр улы (1945), музыкант, фаготсы. 1982 йылдан СССР Театр эшмәкәрҙәре союзы ағзаһы. 1972—1984 һәм 2003—2005 йылдарҙа Башҡорт дәүләт опера һәм балет театрының оркестр артисы, 1986—1987 йылдарҙа Өфөләге Урта махсус музыка колледжы директоры, 2012 йылдан — уҡытыусыһы, 1984 йылдан, 1987 йылда һәм 2011 йылдан — хәҙерге Заһир Исмәғилев исемендәге Өфө дәүләт сәнғәт институты уҡытыусыһы, шул иҫәптән 1990—1994 йылдарҙа вокаль-инструменталь башҡарыу факультеты деканы. Рәсәй Федерацияһының атҡаҙанған артисы (2009), Башҡортостан Республикаһының атҡаҙанған сәнғәт эшмәкәре (1993). Сығышы менән Өфө ҡалаһынан.\nОстанина Вера Григорьевна (1945), педагогик хеҙмәт ветераны. 1977 йылдан Балаҡатай районы Яңы Балаҡатай 1-се урта мәктәбенең химия һәм биология уҡытыусыһы. Башҡортостан Республикаһының атҡаҙанған уҡытыусыһы (1998). Сығышы менән хәҙерге Башҡортостан Республикаһының Дыуан районы Дыуан ауылынан.\nӘхмәтова Руза Әнғәм ҡыҙы (1945), ғалим-педиатр. 1980 йылдан Башҡорт дәүләт медицина институты һәм Башҡорт дәүләт медицина университеты уҡытыусыһы. Медицина фәндәре докторы (1995), профессор (1998). Башҡортостан Республикаһының атҡаҙанған табибы (2001), Рәсәй Федерацияһының почётлы юғары һөнәри белем биреү хеҙмәткәре (2005). Сығышы менән хәҙерге Башҡортостан Республикаһының Дүртөйлө районы Түбәнге Аташ ауылынан.\nБеспалов Юрий Владимирович (1950), хужалыҡ һәм йәмәғәт эшмәкәре. 1991—2009 йылдарҙа Яңауыл урман хужалығы директоры. 2006—2016 йылдарҙа Яңауыл район Советы рәйесе. Башҡортостан Республикаһының атҡаҙанған урмансыһы (2001). Сығышы менән хәҙерге Краснодар крайынан.\nВәкил Йәләлетдинов (1955), йырсы (баритон). 1984 йылдан хәҙерге Хөсәйен Әхмәтов исемендәге Башҡорт дәүләт филармонияһының эстрада, 1986—2009 йылдарҙа музыкаль-әҙәби лекторий солисы. Башҡортостан Республикаһының халыҡ артисы (2002). Ғәзиз Әлмөхәмәтов исемендәге призға Республика йәш йырсылар бәйгеһе лауреаты (1979).\nРященко Людмила Александровна (1946), педагогик хеҙмәт ветераны. 1979—2013 йылдарҙа хәҙерге Салауат индустриаль колледжы уҡытыусыһы. Башҡортостан Республикаһының атҡаҙанған уҡытыусыһы (1998), Рәсәй Федерацияһының почётлы нефтехимигы (2004). Сығышы менән Артём ҡалаһынан.\nЧапало Владимир Петрович (1947), спортсы, спидвей буйынса СССР-ҙың халыҡ-ара класлы спорт мастеры (1973). Башҡортостан Республикаһының атҡаҙанған физик культура хеҙмәткәре (2007). Боҙҙа мотоциклда уҙышыу буйынса СССР чемпионы (1973), илдең йыйылма командаһы ағзаһы (1970—1978). Сығышы менән Стәрлетамаҡ ҡалаһынан.\nТуснолобов Степан Сергеевич (1918—24.12.1986), нефтсе, Дүртөйлө быраулау идаралығының элекке быраулаусыһы. Бөйөк Ватан һуғышы яугиры, уҡсылар полкы танкыға ҡаршы дивизионының орудие командиры, өлкән сержант. Дан орденының тулы кавалеры.\nАйгиз Баймөхәмәтов (1988), башҡорт журналисы, яҙыусы. Шәйехзада Бабич исемендәге дәүләт республика йәштәр премияһы лауреаты (2015).\nНифантов Иван Перфирьевич (1904—25.03.1991), нефть сығарыу тармағы эшмәкәре. 1939—1940 һәм 1943—1948 йылдарҙа «Туймазанефть» тресы идарасыһы, 1953—1963 йылдарҙа — нефть промыслаһы мөдире. Башҡорт АССР‑ының 2-се саҡырылыш Юғары Советы депутаты. Башҡорт АССР‑ының атҡаҙанған нефтсеһе (1969). Ике Ленин (1942, 1948) һәм «Почёт Билдәһе» (1944) ордендары кавалеры. Сығышы менән хәҙерге Пермь крайының Добрянка районы Түбәнге Тюлка ауылынан.\nМаҡулов Айрат Һәүбән улы (1934—28.07.2017), ғалим-иҡтисадсы. 1973 йылдан Өфө авиация институты һәм Өфө дәүләт авиация техник университеты уҡытыусыһы, 1991—2002 йылдарҙа — эшҡыуарлыҡ иҡтисады кафедраһы мөдире. Иҡтисад фәндәре докторы (1990), профессор (1992). Башҡортостан Республикаһының атҡаҙанған иҡтисадсыһы (1992). Сығышы менән хәҙерге Башҡортостан Республикаһының Баҡалы районы Баҡалы ауылынан.\nИбраһимов Әсхәт Әхәт улы (1949), инженер-механик, хужалыҡ эшмәкәре. 1996—2019 йылдарҙа Стәрлетамаҡтағы «Авангард» предприятиеһының генераль директоры. Башҡортостан Республикаһының атҡаҙанған химигы. Рәсәй Федерацияһы Хөкүмәте премияһы лауреаты. Сығышы менән хәҙерге Татарстан Республикаһының Яңы Шишмә районы Саллы Башы ауылынан.\nХәсәнов Миҙхәт Рәүил улы (1949), төҙөлөш тармағы ветераны, йәмәғәт эшмәкәре. Төмән өлкәһенең В. И. Муравленко исемендәге йәмәғәт фонды вице-президенты. Рәсәй Федерацияһының һәм Ханты-Манси автономиялы округы — Юграның атҡаҙанған төҙөүсеһе. Сығышы менән хәҙерге Башҡортостан Республикаһының Ауырғазы районы Төрөмбәт ауылынан.\nРамазанов Рамазан Омар улы (1959), юрист, хужалыҡ эшмәкәре, эске эштәр органдары ветераны. 2013 йылдан Өфөләге «Метойл» яуаплылығы сикләнгән йәмғиәттең үҫеш буйынса директоры. Башҡортостан Республикаһының 5-се саҡырылыш (2013—2018) Дәүләт Йыйылышы — Ҡоролтай депутаты. Сығышы менән хәҙерге Дағстан Республикаһының Курах районы Квардал ауылынан.\nХалиҡов Рөстәм Миңлегәрәй улы (1969), хужалыҡ эшмәкәре. 2005 йылдан «Башспирт» асыҡ акционерҙар йәмғиәтенең филиалы — Стәрлетамаҡ спирт-араҡы комбинаты директоры. Башҡортостан Республикаһының 5-се саҡырылыш Дәүләт Йыйылышы — Ҡоролтай депутаты. Сығышы менән хәҙерге Башҡортостан Республикаһының Миәкә районы Рассвет ауылынан.\n27 октябрҙә тыуғандар\n1728: Джеймс Кук, Англияның диңгеҙ сәйәхәтсеһе.\n1782: Никколо Паганини, Италия композиторы һәм скрипкасыһы.\n1855: Иван Мичурин, Рәсәй Империяһы һәм СССР биологы.\n1858: Теодор Рузвельт, АҠШ-тың 26-сы президенты.\n1899: Михаил Жаров, театр һәм кино актёры, СССР-ҙың халыҡ артисы (1949).\n1900: Лидия Русланова, СССР-ҙың эстрада йырсыһы (контральто), РСФСР-ҙың атҡаҙанған артисы (1942).\n1944: Николай Караченцов, СССР-ҙың театр һәм кино актёры, РСФСР-ҙың халыҡ артисы (1989).\n1978: Ванесса Мэй, Сингапур скрипкасыһы, йырсы һәм композитор, тау саңғысыһы.\n1983: Артур Смольяни́нов, Рәсәй театр һәм кино актёры («Штрафбат», «9 рота» «Самара» һ.б.)\n1449: Олуғбәк, төрөк дәүләт эшмәкәре, ғалим.\n1505: Иван III, рус батшаһы.\n1943: Дәүләтов Ғәбдрәүеф Ғәни улы, Бөйөк Ватан һуғышында батырҙарса һәләк булған яугир-кавалерист. Советтар Союзы Геройы (1944, үлгәндән һуң).\n1949: Борис Добронравов, театр һәм кино актёры, СССР-ҙың халыҡ артисы (1937).\n2013: Ризван Хажиев, Башҡортостандың дәүләт һәм йәмәғәт эшмәкәре, ғалим, журналист һәм яҙыусы. Филология фәндәре кандидаты (1987). Башҡортостан Республикаһының атҡаҙанған мәҙәниәт хеҙмәткәре (1993).\nhttps://ba.wikipedia.org/w/index.php?title=27_октябрь&oldid=1087966 ҡабул ителгән\nПоследний раз редактировалась 26 октябрь 2021 в 18:47\nБыл бит һуңғы тапҡыр 18:47 26 октябрь 2021 үҙгәртелгән.


«Киске Өфө» гәзитенең сайты - ЭШСЕ СИНЫФ, ҺИН ҠАЙҘА? - 2021 - Мәҡәләләр\nЭШСЕ СИНЫФ, ҺИН ҠАЙҘА?\nОшо көндәрҙә Рәсәй Президентының матбуғат секретары Дмитрий Песков журналистарҙың йәмғиәттә мигранттарға ҡарата ризаһыҙлыҡ белдереүҙәр буйынса тикшеренеү мәғлүмәттәренә ҡағылышлы һорауҙарына яуап бирҙе.\n"Бындай тикшеренеү материалдары менән таныш түгелмен, шуға күрә был хаҡта аңлатма бирә алмайым", тине ул. Шул уҡ ваҡытта матбуғат секретары һуңғы йылдарҙа Рәсәйҙә мигранттар һанының кәмеүенә бәйле үкенес белдерҙе: "Амбициоз пландарҙы ғәмәлгә ашырыу өсөн беҙгә был мигранттар бик һәм бик тә кәрәк, - тип белдерҙе Д.Песков .- Улар пандемия арҡаһында кәмене. Был эшсе көстәр беҙгә ауыл хужалығы өлкәһендә лә бик кәрәк".\nБына нисек! Рәсәйҙә "амбициоз план"дарҙы ғәмәлгә ашырыу, йәғни ҙур һәм мөһим төҙөлөштәр яҙмышы ҡасандан бирле мигранттар көнлө булып ҡалды әле? Ә Рәсәйҙең үҙенең эшсе көстәре бындай мөһим төҙөлөштәр һәм ауыл хужалығын үҫтереү өсөн кәрәкмәй булып сығамы инде? Әллә был һүҙҙәр үҙебеҙҙең эшсе синыф вәкилдәренең сәменә тейер өсөн генә әйтелдеме? Нисек булһа ла, Песков әфәнденең бындай белдереүе йәмәғәтселектә төрлө һәм нигеҙҙә асыулы фекерҙәр тыуҙырмай ҡалманы, әлбиттә. "Лайыҡлы эш хаҡы түләгеҙ - беҙ ҙә эшләй беләбеҙ", "Мәшғүллек үҙәге тулы халыҡ, беҙгә мигранттар кәрәкмәй", "Әйтерһең, үҙебеҙҙә эшсе көстәр юҡ", "Үҙебеҙҙекеләргә түләгәнсе, мигранттарҙы арзанға яллау отошло властарға" - бына ошондай ярһыу ҙа, әрнеүле лә һәм тағы ла уҫалыраҡ комментарийҙар яуҙы социаль селтәрҙәрҙә Д. Песковтың был хәбәре айҡанлы. Р. Даянов тигән бер автор, мәҫәлән, ошолай тип яҙа: "Беҙгә лайыҡлы эш хаҡы кәрәк. ПТУ-ларҙы яңынан асып, төҙөлөш һөнәрмәндәре әҙерләгеҙ, колхоз-совхоздарҙы кире тергеҙегеҙ. Кешеләргә үҙ ерҙәрендә кинәнеп эшләргә ирек бирегеҙ. Эш кешеһенә аяҡ салыусы, кәрәкмәгән закондарҙы, аяуһыҙ һалымдарҙы бөтөрөгөҙ. Шул саҡ кеше тубыҡланған хәленән тороп баҫыр, эшкә тотонор. Мигранттарҙың да кәрәге ҡалмаҫ".\nЫсынлап та, һуңғы йылдарҙа рәсәйҙәрҙең мигранттарға ҡарата мөнәсәбәте үҙгәреүе бер кемгә лә сер түгел. Юғары власть вәкиле Д. Песковтың был хаҡтағы тикшеренеүҙәр мәғлүмәттәре менән таныш булмауы аптырата, әлбиттә. Ә бына Рәсәй Президенты хакимиәте етәксеһе урынбаҫары Магомедсәләм Магомедов был мәғлүмәттәр хаҡында бик яҡшы белә, ахры. Уның һүҙҙәре буйынса, былтыр ғына ла мигранттарға кире ҡарашлы рәсәйҙәр һаны 7,5 процентҡа артҡан. Тикшеренеүҙәрҙә ҡатнашҡан һәр дүртенсе респондент ситтән килеүселәргә кире ҡарашта булып сыҡҡан. Был илдә милләт-ара мөнәсәбәттәрҙә көсөргәнеш тыуҙыра, ти Магомедов. Ләкин бындай хәлдең тыуыуында күп йәһәттән мигранттар үҙҙәре сәбәпсе булып тороуы хаҡында берәү ҙә өндәшмәй. Сит ҡорамға үҙ уставың менән йөрөмә, тигән хәҡиҡәтте улар танырға ла теләмәй. Үҙҙәрен бөтөнләй иркен, хужаларса тота башлауҙары күптәрҙең һарыуын ҡайната ла инде. Быныһы- бер булһа, уларҙың ауыр енәйәттәр ҡылыуы инде бер ниндәй сиктәргә лә һыймай. Рәсәй Эске эштәр министрлығының былтырғы өс ай мәғлүмәттәре буйынса ғына ла мигранттар тарафынан ҡылынған енәйәттәр һаны 2,2 процентҡа артып, 10 меңгә барып баҫҡан! Интернет сығанаҡтарҙа 2019 йылда мигранттар тарафынан ҡылынған иң ауыр енәйәттәр исемлеге баҫылып сыҡҡан. Был хаҡта ентекләп һөйләү түгел, уҡыуы ла бик ауыр. Мәҫәлән, Якутск ҡалаһында Ҡырғыҙстандан килгән мигрант 36 йәшлек ҡатынды көсләй һәм уны бәйләп, машинаһына ултыртып ала ла, автосервиста эшләгән ике дуҫына бурысын түләү хаҡы итеп ҡалдырып китә. Мигранттарҙың өсөһө лә бөгөн төрмәлә ултыра. Владимир өлкәһе Покров ҡалаһында 16 йәшлек ике үҫмер ҡыҙ бала тажик тарафынан мыҫҡыллана. Ә инде танылған көрәшсе Сергей Чуевтың фажиғәле үлеме бөтөн илде тетрәтте. Ауырлы ҡатынды алты тажик-мигрант тырнағынан ҡотҡарырға ташланған спортсыға бысаҡ ҡаҙайҙар. Был хәл Мәскәүҙә була. Элек спецназда хеҙмәт иткән Никита Белянкин да шундай уҡ фажиғәгә тарый. Көстәр тигеҙ булмауға ҡарамаҫтан, ул ике рус егетен дөмбәҫләүсе Кавказ егеттәренә ташлана һәм улар бысағынан һәләк була. Шул уҡ Мәскәүҙә былтыр 6 августа мигранттар ҡатнашлығында 60 кеше күмәк һуғыш ойоштора. Быларҙан тыш, ситтән килеүселәр араһында рөхсәт ителмәгән йәшерен террористик төркөмдәр менән бәйләнештә тороусылар, наркотик һатыусылар, кеше талаусы, бурҙар һәм башҡа шундай әтрәгәләмдәр етерлек.\nШулай итеп, яҡшығамы, яманғамы - пандемия мигранттарҙың күбеһен өйҙәренә "ҡыуып" ҡайтарҙы. Шунан, хәҙер рәсми булмаған мәғлүмәттәр буйынса 4-5 млн эшһеҙҙәре булған Рәсәйҙә мигранттарҙы алмаштырырлыҡ ташсылар, сварщиктар, шоферҙар һәм башҡа һөнәр эйәләре юҡмы ни? Бар, әлбиттә, ләкин улар әлеге арзан эш көсөн алыштырырға теләмәй, ә лайыҡлы эш хаҡы талап итә. Шул уҡ ваҡытта, 49 йыл буйы төҙөлөш колледжында уҡытҡан Лилиә Мәүлиева әйтмешләй, Рәсәй барыбер ҙә квалификациялы эшсе көстәргә ҡытлыҡ кисерә. Мигрант көстәрҙе ҡулланыуҙа ла һаҡ булырға кәрәк, тип иҫкәртә ул, сөнки улар бит үҙҙәре өсөн төҙөмәй (мәҫәлән, торлаҡ һәм башҡа объекттарҙы), тимәк, яуаплылыҡ та алмай үҙ өҫтәренә. Уларҙың квалификация кимәле лә бик самалы, күпселегенең махсус белеме юҡ. Шуға күрә уларҙы төп эш көсө булараҡ ташламалы шарттарҙа илгә саҡырып ятыу дөрөҫ түгел. Беҙгә үҙебеҙҙең эшсе кадрҙарҙы әҙерләүгә көс һалырға кәрәк. Эште сығарылыш класс уҡыусылары араһынан башлап, уларҙы эшсе һөнәрҙәргә йәлеп итергә, ҡыҙыҡһындырырға, уҡытырға кәрәк. Элек-электән Рәсәйҙең "арҡа һөйәген" тәшкил иткән эшсе синыф бөгөн юғалып ҡалырға тейеш түгел, киреһенсә, артабан йәшәргә, үҫешергә, заманыбыҙҙың белемле һәм әүҙем синыфы булып ҡалырға бурыслы.\nЯҙылған: 23.04.21 | Ҡаралған: 155


Башҡортостан Президенты бөгөн шулай уҡ Мәскәүҙә балалар һәм үҫмерҙәр хоккейын үҫтереү мәсьәләләренә арналған кәңәшмәлә лә ҡатнашты\nРәсәй Президентының Волга буйы федераль округындағы тулы хоҡуҡлы вәкиле, попечителдәр советы рәйестәше Михаил Бабич билдәләүенсә, йәштәр араһында сәләмәт тормошто формалаштырыуҙа әлеге спорт төрөнөң әһәмиәте юғары. Илдең хоккей федерацияһы президенты Владислав Третьяк та ошо уҡ фекерҙә. Ултырышта сығыш яһаусылар урындарҙа һәм төбәк кимәлендә хоккейға иғтибарҙы арттырыу, «Алтын шайба» турнирын үҫтереү буйынса үҙ фекерҙәрен белдерҙе.\nБашҡортостанда әле спорттың был төрө менән 20 меңдән ашыу кеше шөғөлләнә. Балалар-үҫмерҙәр спорт мәктәбенең иллегә яҡын бүлексәһенә дүрт меңдән ашыу уҡыусы йөрөй. Республиканың 63 муниципаль берәмегендә 362 хоккей майҙансығы иҫәпләнә, уларҙың тиҫтәнән ашыуы ябыҡ боҙ ареналары. Республикала йәш хоккейсылар араһында «Алтын шайба» призына матч йыл һайын өс этапта ойошторола. 2013-2014 йылдарҙағы турнирҙа 178 команда ҡатнашты. Уның һөҙөмтәләре буйынса биш команда Бөтә Рәсәй ярыштарында ҡатнашыу хоҡуғын яуланы.


Рәсәй киноһы йылына арналған һынау ҙа булды. Улар араһында буласаҡ филологтар, табиптар, менеджерҙар бар. Ҡыҙҙарҙың иң йәше ун етеһен тултырған. Конкурсанттар Баймаҡ, Әбйәлил, Федоровка, Благовар һәм республиканың башҡа төбәктәренән, шулай уҡ Мәскәүҙән, Санкт-Петербургтан, Магнитогорскиҙан да бар. Гүзәллек бәйгеһе быйыл 24-се тапҡыр ойошторолдо. Ул башҡорт ҡыҙҙарының матурлығын, милли ғөрөф-ғәҙәттәрҙе һәм йолаларҙы, рухи-әхләҡи ҡиммәттәрҙе пропагандалай. Һылыуҡай тажына Күгәрсен районынан 18 йәшлек Эльвира Ҡарамышева лайыҡ, тип табылды.


Рөстәм Хәмитов прокуратура хеҙмәткәрҙәрен һөнәри байрамдары менән ҡотланы // Йәмғиәт | новости башинформ.рф\n9:30, 15 января 2018 Йәмғиәт\nУҙған көндәрҙә Өфөлә Башҡортостан Башлығы Рөстәм Хәмитов Рәсәй Федерацияһының Прокуратура хеҙмәткәрҙәре көнөнә арналған тантаналы йыйылышта сығыш яһаны. Республика етәксеһе Башҡортостандың прокуратура коллективын һөнәри байрамы менән ҡотланы һәм хоҡуҡ һаҡлаусыларҙың иғтибарын талап иткән төп эш йүнәлештәрен билдәләне.\n— Законды, граждандарҙың хоҡуҡтарын һәм мәнфәғәттәрен яҡлауҙа намыҫлы хеҙмәтегеҙ, һөнәри оҫталығығыҙ өсөн рәхмәт әйтәһем килә, – тине Рөстәм Хәмитов. – Һәр ҡайһығыҙҙың белдеклелегенән, яуаплылығыҙҙан иҡтисади һәм социаль өлкәләрҙә, коррупция менән бәйле енәйәт эштәрендә енәйәт, хоҡуҡ боҙоуға, экстремизмға ҡаршы көрәштең һөҙөмтәлегеге тора. Көндәлек эшегеҙ менән йәмәғәт тотороҡлоғон, дәүләттең граждандарҙың конституция хоҡуҡтарын яҡлау һәләтендә уларҙың ышаныслылығын нығытыуға ҙур өлөш индерәһегеҙ.\nРеспублика прокуратураһы алдындағы бурыстар иҫәбендә Башҡортостан Башлығы енәйәт һәм коррупция менән көрәште, енәйәти суд эштәрен башҡарыу, граждандарҙың хеҙмәт, социаль, торлаҡ хоҡуҡтарын яҡлау кеүек өлкәләрҙә закондың үтәлешен күҙәтеүҙе атаны. Уның һүҙҙәренсә, бизнесҡа административ баҫымды кәметеү буйынса эште дауам итеү зарур.\n— Мөһим дәүләт программаларын тормошҡа ашырыуҙа, ҙур бурыстарҙы үтәүҙә булған уңыштар прокуратура органдарының һөҙөмтәле эшенән тыш, бөтә өлкәләрҙә юғары башҡарыу дисциплинаһын тәьмин итмәй, хоҡуҡ нормаларын мотлаҡ үтәмәй мөмкин түгел. Артабан да һеҙҙең ярҙамығыҙға, теләһе ниндәй законһыҙлыҡ күренештәрен һәм граждандарҙың хоҡуҡтарын боҙоуҙы туҡтатырға әҙер булыуығыҙға иҫәп тотам, – тип һыҙыҡ өҫтөнә алды Рөстәм Хәмитов. – Һеҙҙең хеҙмәтегеҙ – бик яуаплы һәм мөһим. Тағы ла ҡабатлайым, прокуратураға таянып, төрлө кимәлдәге власть уңышҡа өлгәшә, алға китә ала. Тик шулай ғына, башҡа варианттар юҡ. Һеҙ эштең бөтә даирәләрендә лә законлыҡты, хоҡуҡ тәртибен тәьмин итәһегеҙ. Һис шикһеҙ, беҙ быны ҡәҙерләйбеҙ, аңлайбыҙ һәм артабан да бергәләп эшләрбеҙ.\nРеспублика Башлығы шулай уҡ дәүләт наградаларын тапшырҙы. Республика прокуратураһын 1989-1995 йылдарҙа етәкләгән икенсе класс дәүләт юстиция советнигы Владимир Кадонцев «Башҡортостан Республикаһының атҡаҙанған юрисы» тигән маҡтаулы исемгә лайыҡ булды.\nТеги: Башҡортостан Башлығы, прокуратура


Әҙәби оҫталыҡ өлгөләре » Башҡортостан гәзите | Газета Башкортостан на башкирском языке\nБашҡортостан гәзите » Мәҙәниәт һәм әҙәбиәт » Әҙәби оҫталыҡ өлгөләре\nӘҙәби оҫталыҡ өлгөләре 06.11.2018 // Мәҙәниәт һәм әҙәбиәт\nӘҙәби оҫталыҡты Аллаһ Тәғәлә һәр шағирға ла тигеҙ бүлмәгән. Яғымлы яңғырашлы һүҙҙең музыкаллеген, эске моңон хасил иткән һүрәтләү сараларын ҡулланыу әҙәбиәтселәрҙең һирәгенә бирелгән һәләт тип баһалар инем.\nКүренекле балалар әҙәбиәте белгесе, шағир Сафуан Әлибаев: “Балалар өсөн ололарға яҙғандан да яҡшыраҡ яҙырға кәрәк”, — тигәйне. Шул талапҡа ярашлы, республикабыҙҙың Зәйнәб Биишева исемендәге “Китап” нәшриәте хеҙмәткәрҙәре, финанс мәсьәләләре ҡыҫынҡы булыуға ҡарамаҫтан, балалар һәм үҫмерҙәр өсөн уҡымлы итеп яҙылған китаптар баҫтырыуҙы хәстәрләй.\nКүренекле шағир, драматург, сатирик-юморист Кәбир Аҡбаштың балалар өсөн ижады, минеңсә, шул талапҡа яуап бирә. Былтыр нәшер ителгән “Ҡояшты кем уята?” тигән китабына ингән шиғырҙары үтә лә ҡыҙыҡлы, мәғәнәле фекерҙәргә бай, образлы шаян тел, лирик йылылыҡ, шаярыу хис-тойғоһо менән матур картиналар хасил итә, юморҙы яратҡан балаларҙы ла һоҡландыралыр, минеңсә.\nУның “Эт өрмәне”, “Мөгөҙлө Ғәләй”, “Бүләк”, “Икәү булһын, ти”, “Һаҡалда аҡыл бар”, “Бесәйҙе әрләй”, “Маҡтансыҡ кәзә”, “Асыулы ҡуян” һәм башҡа шиғырҙарын балалар еңел ятлай һәм яттан һөйләй. Был күренеште мин Красноусолда етем балалар интернатында һәм үҙебеҙҙең Яугилде ауылы мәктәбендә шаһит булып беләм. Беләм тигәндәй, күренекле яҙыусы Кәбир ағай Уҡытыусылар институтын бөткәс, беҙҙең мәктәптә бер аҙ уҡытыусы булып эшләп армияға киткән һәм, унан ҡайтҡас, яҙмышын журналистикаға бәйләгән. Уның уҡытыусы булғанда ла юмор теле менән дәрестәр үткәреүе хаҡында ауылыбыҙҙа буласаҡ яҙыусынан дәрес алған ауылдаштарым әле лә һағынып һөйләй. Бына шундай шаян шиғырҙарҙан балаларға бик оҡшаған “Эт өрмәне” тигәне:\nНуғай – шундай шуҡ малай,\nҠоштарға таш атҡылай.\nТиҫкәрелеккә ҡулай, Саманы белмәй шулай.\nУйланы ошо Нуғай.\nТик эт өрмәне:\n— Эт менән эт булмайым, — тип\nУйланы Маъмай, буғай.\nКитапта әкиәттәр һәм хикәйәттәр бүлеге күләмле урынды алған. “Ҡояшты кем уята?”, “Төнгө ҡунаҡ”, “Ҡурай моңло әтәскәй”, “Маҡтансыҡ ҡуян”, “Ай ҡарағы”, “Мут айыу”, “Урман йыры”, “Тәмле бесән” һәм башҡа әкиәттәрҙә һәм хикәйәттәрҙә сюжет бар, персонаждар — йәнлектәр, ҡоштар ваҡиғалар аша ғәҙеллек өсөн көрәшә. Автор, драматург булараҡ, әкиәттәрен драматургия алымдары менән яҙған, образдарын ярыштыра, көрәштерә, йәрәштерә. Теге йәки был ҡатмарлы ваҡиғалар уҡыусыларҙы уйландыра, сиселеше хатта тулҡынландырыу һәләтенә эйә. Мәҫәлән, “Төнгө ҡунаҡ” тигән әкиәтте генә алайыҡ. Бында Ҡырмыҫҡалар иләүе илендә тормош ҡайнай: бөжәктәр билдәрен ҡыҫып быуып, бер ниндәй ҡаҙауһыҙ иләү төҙөйҙәр һәм ҡышҡа әҙерләнеү мәшәҡәте менән мәж килә, ҡышын ашау өсөн иген игә, мискә-мискә шифалы эсемлек туплай, ял итеү өсөн клуб ремонтлана, юлдар һалына, сәнғәт оҫталары йыр-моң тыуҙыра, мунсаһы уларҙың — эҫе сауна, мәшәҡәттәре хас та уңған кешеләрҙеке шикелле!..\nӘкиәттә – ысын драматургия! Китапҡа индерелгән бөтә әкиәттәр ҙә, әҫәрҙәр ҙә ошо жанрҙағы кеүек мәғәнәгә эйә. Драматургия рухы, ҡағиҙәләре менән һуғарылған, уҡыусыларҙы уйландырған, кешеләр тормошон аңларға өйрәткән аҡыллы ижад емештәренең йыйынтығы.\nӘкиәттәр оҫтаһы Кәбир Аҡбаштың балалар өсөн яҙған дүртенсе китабы ла олуғ ихтирамға лайыҡ, тип уйлайым. Йәнә кәлимә фекер. Беҙ, яҙыусылар, балалар өсөн яҙылған китаптарҙы хуплап телгә алабыҙ. Уларҙы яҙыуҙың ауырлығын, яуаплылығын аңлайбыҙ, һәр кемдең дә балалар өсөн китап яҙа алмағанын да беләбеҙ. Ә Зәйнәб апай Биишева исемендәге “Китап” нәшриәтенең балалар әҙәбиәте бүлеге кескәй йәштәге һәм үҫмер балаларға тәғәйенләп, йыл һайын юғары баһаға лайыҡ, яҡшы китаптарҙы тиҫтәләп нәшер итә.\nБалалар китабы авторҙарының тыйнаҡлығына күнеккәнбеҙ. Ысынбарлыҡта иҡтисадтағы, финанс системаһындағы көрсөк балалар өсөн яҙған әҙиптәрҙе социаль яҡтан яҡларға мөмкинлек бирмәй.\nҒөмүмән, башҡорт әҙәбиәтенең баһаһы балалар өсөн яҡшы әҫәрҙәр ижад иткәндә генә юғары кимәлдә ҡалыр.


«Башҡортостан продукты» тәүге фирма магазины Өфөлә 25 сентябрҙә асыласаҡ // Иҡтисад | новости башинформ.рф\n«Башҡортостан продукты» тәүге фирма магазины Өфөлә 25 сентябрҙә асыласаҡ\n12:00, 19 сентября 2014 Иҡтисад\n«Башҡортостан продукты» тигән тәүге фирма магазинының тантаналы рәүештә асылыуы Өфөлә 25 уҙасаҡ. Бының хаҡта «Башинформ» агентлығына БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты хәбәр итте. Супермаркет Революция урамы, 70/1 адресы буйынса «Башагропродукт» дәүләт унитар предприятиеһы магазинында асыла. Тәүге килеүселәрҙе конкурстар һәм бүләктәр отоу көтә, шулай уҡ республика етештереүселәренең продукцияларынан ауыҙ итергә мөмкин буласаҡ.\n«Башагропродукт» дәүләт унитар предприятиеһы вәкилдәренең әйтеүе буйынса, «Башҡортостан продукты» магазинында социаль төркөм тауарҙарына (һөт, икмәк, тултырмалар) хаҡтар күрше супермаркеттарға ҡарағанда осһоҙораҡ буласаҡ. Магазин үҙенең һатып алыусыларына сифатлы продукцияны оптималь хаҡтарға тәҡдим итәсәк. Уның ассортиментының 80 процентҡа тиклем урындағы етештереүселәрҙең тауарҙары тәшкил итәсәк.\nТөбәктә ваҡлап һатыу буйынса фирма магазиндарын ойоштороу менән БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты шөғөлләнә. Был эш урындағы етештереүселәргә ярҙам итеүгә һәм халыҡты республикала етештерелгән сифатлы продукттар менән тәьмин итеүгә йүнәлтелгән.\n«Башҡортостан продукты» проекты етәксеһе Сергей Зубов билдәләүенсә, бындай магазинды асыу – ул Өфөлә республика фирма ваҡлап һатыуын булдырыуға тәүге аҙым. Артабан бындай эш әйләнеш аласаҡ.\n— Ыңғай һөҙөмтә алғас та, бындай форматтағы магазиндарҙың иҫәбен арттырыуға тотонасаҡбыҙ, — тип аңлатты Сергей Зубов.\nИҫегеҙгә төшөрәбеҙ, йыл аҙағына тиклем Өфөлә «Башҡортостан продукты» бренды аҫтында ике фирма супермаркеты барлыҡҡа килергә тейеш.\nТеги: сауҙа,башҡортостан продукты,өфө